Hanno de Grutte - Wikipedy\nHanno de Grutte\nHanno de Grutte (Punysk: 𐤇𐤍𐤀, HNʾ) wie in rike Kartaachske aristokraat yn de tredde iuw f.Kr..\nHanno syn rykdom bestie út in soad lân dy't er besiet yn Afrika en Hispanje. Yn de Earste Punyske Oarloch late er dyjingen yn Kartago dy't tsjin de kriich mei de Romeinske Republyk wiene. Hy woe leaver it gebiet yn Afrika útwreidzje as om in seekriich tsjin Rome út te fjochtsjen, dêr't hy sels neat op foarút gean soe. Yn dat besykjen kaam er foar de Kartaachske generaal Hamilkar Barka, de heit fan Hannibal, oer te stean. Hanno demobilisearre de Kartaachske marine yn 244 f.Kr., dêr't Rome njonkelytsen de tiid krige syn marine op te bouwen. De Romeinen fersloegen de Kartagers yn de Slach by de Egadyske Eilannen yn 241 f.Kr.\nNei de kriich tekene Kartago it Ferdrach fan Lutatius mei Rome, dêr't besletten waard dat Kartago skeafergoedings oan Rome betelje moast. Troch in tekoart oan jild wegere Hanno de Berberske hierlingen te beteljen, dy't troch Hamilkar tasein waarden dat se beleane wurde soene. De hierlingen kamen yn opstân en de hierlingekriich bruts út. Hanno naam de lieding fan it Kartaachsk leger oer om se te ferslaan. Hy slagge der lykwols net yn en Hamilkar krige de lieding oer it leger. Dy wist de hierlingen yn 238 f.Kr. te ferslaan.\nSyn bynamme "de Grutte" fertsjinne er mooglik troch syn oermasterings fan de fijannen fan Kartago yn Afrika. Hy bleau tsjin op kriich tsjin Rome, om't dat in útwreiding fan de marine betsjutte. Yn de Twadde Punyske Oarloch late er de opposysje fannijs en waard er derfan beskuldige dat er fersterkings dy't Hannibal, de soan fan Hamilkar, nei de Slach by Cannae yn Itaalje helpe moasten, tsjinhold. Dêrtroch koe Hannibal net de beslissende slach winne. Nei it belies fan Kartago yn de Slach by Sama yn 202 f.Kr. wie er ien fan de ûnderhannelers foar frede mei Rome\nLivius.org: Hanno de Grutte\nOpfrege fan "https://fy.wikipedia.org/w/index.php?title=Hanno_de_Grutte&oldid=1031382"\nLêst bewurke op 30 jan 2021 om 00.03\nDizze side is it lêst bewurke op 30 jan 2021 om 00.03.


Dûnsje mei Tomke | It Nijs\nmaaie 10, 2019 08:36\nFan 16 maaie oant en mei 2 july kinne pjutten en beukers yn it noarden fan Fryslân genietsje fan de workshop Dûnsje mei Tomke. Dy sil holden wurde yn njoggen biblioteken en yn it Trefpunt yn Hallum. Nei ôfrin krije de bern it nije Tomke-boekje mei.\nTomke is in Frysktalich taal- en lêsbefoarderingsprojekt bedoeld foar jonge bern en harren âlden. De workshop giet oer sintugen; priuwe, fiele, rûke, hearre, sjen… en dûnsje fansels! De aktiviteit is bedoeld foar pjutten en beukers mei harren heiten, memmen en fersoargers. De tagong is fergees.\n‘Sintugen’ is it tema fan it nije Tomke-boekje Belibje it mei Tomke. De ferhaaltsjes geane oer alles wat bern belibje kinne: fan pankoekiten en beskûlboartsjen oant boartsjen mei de iPad. Der steane ek nije ferskers yn en in grutte sykplaat oer de merk. It boekje is fan 3 juny ôf fergees krijen yn de biblioteken.\nAdressen fan de biblioteken steane op www.ontdekdebieb.nl. Dêr is ek ynformaasje te finen oer meartalichheid, Tomkeradio, -app en -kleurplaat.


The Guardian - Wikipedy\nThe Guardian is in yn 1821 oprjochte Britsk deiblêd. De krante wurdt útbrocht troch de Guardian Media Group en is eigendom fan de Scott Trust. Sûnt 1993 heart de sneinskrante The Observer ek by de Guardian Media Group. Oant 1959 wie de namme fan dy krante noch The Manchester Guardian en yn Noard-Amearika is dat noch hieltyd sa. De krante hat de bynamme The Grauniad. Dat komt troch al de tikflaters dêr't de krante earder berucht om wie.\nbestean 1821 – no\noprjochter John Edward Taylor\nplak haadred. Londen\nútjouwer Guardian News and Media\noplaach 161.091 (2016)\nThe Guardian wurdt rekkene ta de meast serieuze en respektearre kranten yn it Feriene Keninkryk. Neffens in enkête út 2005 stimde 44% fan de lêzers op Labour en 37% op de Liberal Democrats.\nOp 13 septimber 2005 stapte de krante oer fan broadsheet nei berlinerformaat. Alle oare kranten yn it Feriene Keninkryk kamen út yn it broadsheet- of it tabloidformaat. Sûnt begjin 2018 wurdt ek The Guardian útbrocht op tabloidformaat.\nThe Guardian wurdt yn Manchester en Londen drukt. It is de iennige Britske krant op nasjonaal nivo dy't folslein yn kleur drukt wurdt. Fan The Guardian waarden yn desimber 2016 alle dagen goed 160.000 eksimplaren ferkocht.\nThe Guardian is ien fan de koprinners op it mêd fan crowdsourcing yn de sjoernalistyk: it ynsetten fan it publyk foar it meitsjen fan ferhalen. Yn 2009 begûn The Guardian mei it projekt Check Your MP's Expenses, wêrby't de de krante de deklaraasjes fan parlemintariërs opfrege en online kamen. Lêzers fan de krante koenen op de spesjale webstee troch de bontsjes bledderje en oanjaan hokker deklaraasjes fertochte wienen. Dat smiet in rige grutte ferhalen op.\nThe webstee GuardianWitness is de basis foar alle crowdsourcingprojekten fan The Guardian. Brûkers kinne bydrage oan losse opdrachten yn de foarm fan ferhalen, fideo's en foto's.\n(in) The Guardian\n(in) The Guardian: MP's expenses\nOpfrege fan "https://fy.wikipedia.org/w/index.php?title=The_Guardian&oldid=924082"\nLêst bewurke op 19 jul 2018 om 23.02\nDizze side is it lêst bewurke op 19 jul 2018 om 23.02.


Skoallemienskip bliid mei akkoart Cambuurstadion: "Hiel posityf" | Omrop Fryslân\n29 jun 2018 - 17:42\nROC Friese Poort is bliid mei it akkoart oer it nije Cambuurstadion. De kommersjele partijen makken tongersdei bekend dat se der út kaam binne. De skoallemienskip hat op koarte termyn ekstra romte nedich en soe dêrom graach ferhúzje wolle nei it WTC-kompleks.\nReaksjes nei akkoart oer Cambuurstadion\n"Dit is hiel posityf nijs", seit Jaap van Bruggen fan de Friese Poort. "Dit is it nijs dat wy graach hearre woene." Neffens Van Bruggen, haad fasilitêr belied, is dit stap ien. It wachtsjen is no op de gemeente dy't mei de plannen ynstimme moat.\n"De ekstra romte is hiel wichtich foar ús", leit Van Bruggen út. "Wy hawwe te krijen hân mei in tekoart. Dat hie te meitsjen mei groei en nije ûntwikkelingen, omdat we de skoalle by de tiid hâlde wolle. It Cambuurstadion past hjir prima by."\nROC Friese Poort Cambuurstadion Jaap van Bruggen


Nederlân hat slim te lijen ûnder fjoerwurkoerlêst | It Nijs\ndesimber 31, 2015 00:01\nBy it meldpunt fjoerwurkoerlêst binne yn acht dagen tiid al mear as sechstichtûzen meldings ynkomd. It meldpunt is in webstee dêr’t minsken yn Nederlân oerlêst fan fjurwurk op trochjaan kinne. It ôfstekken fan fjoerwurk troch partikulieren is yllegaal, útsein yn de âldjiersnacht tusken 18.00 oeren 2.00 oere. Ferskate gemeenten hawwe sônes oanwiisd dêr’t dan ek gjin fjoerwurk yn ôfstutsen wurde mei, bygelyks by sikehûzen, bistetunen en yn wiken dêr’t in protte oerlêst is.\nYn Ljouwert hat de plysje in boete útdield oan immen dy’t fjoerwurk ôfstiek. Foar jongelju ûnder de sechstjin jier is de boete 50,00 euro, foar oaren 100,00 euro. Jongelju kinne boppedat in gedrachskursus by Buro Halt oplein krije. Bestraffing bart net op grutte skaal: de plysje yn Ljouwert hat te witten dien dat der ien boete útskreaun is. Plysjefakbûn ACP die koartlyn te witten dat it de measte plysjekorpsen net slagget en hanthavenje it ôfstekferbod. Guon gemeenten reagearren dêrop mei it boadskip dat de hanthavening by harren gjin probleem wie.\nAlle jierren rinne sa’n hûndert minsken bliuwende skansearrings op troch fjoerwurk. By de helte fan harren is dat it gefolch fan legaal fjoerwurk, de oare helte kriget it troch yllegaal knalguod. Hûnderten minsken reitsje om ‘e jierwiksel hinne ferwûne. It ôfstekken bart yn in soad plakken al dagen foardat it offisjeel mei en soarget foar eangst by húsbisten en foar it wekker skrikken fan minsken. Om de eagen te beskermjen ferkeapje supermerken en brillesaken foar in lyts bedrach fjoerwurkbrillen.\nIt meldpunt is in inisjatyf fan Grien Links. De partij stribbet nei in folslein ferbod op it ôfstekken fan fjoerwurk troch partikulieren. Dêrby wurdt er stipe troch in grut tal organisaasjes dy’t mei fjoerwurkslachtoffers te krijen hawwe, lykas bernedokters en eachhielkundige kliniken. Minister fan kultuer Jet Bussemaker hat te witten dien dat se gjin foarstanner is fan sa’n ferbod.\nKlik hjir om it webstee fan it meldpunt fjoerwurkoerlêst te besjen.\nWittenskip: ‘Bliid dat wolf werom is, mar gefaar wurdt ûnderskat’ Keamer en premier net iens oer jûnsklok Rutte woe Omtzigt minister meitsje\nErwin2.0 jannewaris 1, 10:34\nLekker sa’n foto. Dan witte wy yn elk gefal hoe’t It Nijs der oer tinkt. Sensaasjegeil folk.


FNP: 'Rapport moat iepenbier' | Omrop Fryslân Skip to main content\nFNP: 'Rapport moat iepenbier' 05 des 2007 - 20:27\nIt rapport oer de boaiemdelgong yn Noard-West Fryslân moat fuortendaliks beskiber komme foar de leden fan de Provinsjale Steaten. Dat wol de FNP-steatefraksje. Deputearre Galema hat him yn de parse al útlitten oer saken dy't yn it rapport steane, wylst de steatenleden it rapport noch net krigen hawwe. Mei de wet iepenbierheid fan bestjoer wol de fraksje de ynformaasje boppe tafel krije.\nKorreksje meldeLês foarTrefwurden: argyfView the discussion thread.Diel dit berjocht op: 06-12Winkeldief trapearre 05-12Drinte: der is neat te rêden Besjoch ek...


ROPTA BOYS 45+ ÚTSKAKELE YN KWARTFINALE OP IT OFK 45+ TROCH PENALTY’S. | v.v. Ropta Boys\nROPTA BOYS 45+ ÚTSKAKELE YN KWARTFINALE OP IT OFK 45+ TROCH PENALTY’S.\nGeert Linthof | 3 februari 2019 | 45+ | Geen reacties\nFrentsjer – Ropta Boys 45+ wie ôfrûne sneontejûn 2 febrawaris 2019 foar de twadde kear aktyf op it Iepen Frysk Kampionskip sealfuotbal foar teams boppe de 45+. Foarrich jier wie Ropta Boys 45+ ek oanwêzich by de earste edysje. Eartiids kaam de ploech net troch de poulefase, om’t der yn de lêste wedstriid tsjin de lettere kampioen Foarút gelyk spiele waard yn pleats fan te winnen. Dizze kear kaam Ropta Boys 45+ wol troch de poulefase. Mei de ferjonging en mei it debút fan twa nije 45+ spilers wie der mear lykwicht yn’e ploech. Arend Castelein en Bas Dijkstra wolkom by de klub fan Ropta Boys 45+.\nNei in reedlik goed toernoai kaam úteinlik yn de kwartfinale, tsjin de ferhâlding yn, in ein oan it twadde OFK 45+ toernoai tsjin Minnertsga. Yn de reglemintêre tiid wie it nei 13 minuten spyljen 1-1. De penalty’s moasten in winner opleverje foar de heale finale. Ropta Boys wie hiel tichteby. De earste trije penalty’s wiene raek foar beide teams. De fjirde wie mis foar Minnertsga. In útsocht momint foar Ropta Boys om de heale finale te heljen. Mar de beslissende penalty waard troch Ropta Boys op de krúsing sketten. De fiifde penalty brocht de úteinlike de útskakeling foar Ropta Boys 45+. Minnertsga skoarde en Ropta Boys skeat de penalty neist. Op dizze wize kaam der in sneu ein oan ús sealfuotbal aventoer.\nNettsjinsteande dizze útskakeling kin Ropta Boys 45+ wêrom sjen op in reedlik slagge toernoai, alhoewol de prizen wol hiel tichteby wiene dizze jûn. Fierder moat ik ús supporters, Wiebe en Klazien Turkstra en Sietse en Antje Allema en bern, dizze jûn tank sizze foar harren kommen en oanmoedigingen tidens it toernoai.\nHjirûnder kinne jimme noch lêze hoe as ús toernoai yn sifers en spul is ferrûn.\nRopta Boys 45+ – LAC Frisia 45+3 – 0.\nTsjin de âldste amateurferiening fan it noarden LAC Frisia 1883 wie Ropta Boys hear en meester. Fia doelpunten fan Bas Dijkstra, Jack van der Vorst en Geert van Wieren wie de start foartreflik te neamen foar Ropta Boys 45+.\nRopta Boys 45+ – Blau-Wyt’34 45+1 – 1.\nYn de earste edysje fan it OFK 45+ moast Ropta Boys 45+ harren meardere erkenne yn Blau-Wyt. Dêr wie justerjûn gean sprake fan. Blau-Wyt kaam noch wol op foarsprong, mar Ropta Boys 45+ makke yn in omsjoch de gelykmakker fia Theunis Linthof. Fierder wiene de beide ploegen lykwaardich, mar de kansen oan beide kanten wiene in proai foar de beide keepers Wieb Dykstra fan Blau-Wyt en Marten Kooistra fan Ropta Boys.\nRopta Boys 45+ – Ljouwerter Sweltsjes 45+1 – 2.\nTsjin dizze sterke tsjinstânner kaam Ropta Boys op efterstân troch rommelich en nayf te spyljen. Nei de 0-2 efterstân kaam Ropta Boys letter goed wêrom. Nei in prachtiche sealfuotbal kombinaasje tusken Piet Torensma en Bas Dijkstra wie it lêstneamde dy’t de spanning wêrom brocht yn de wedstriid. (1-2) Spitichgenoch wie de tiid tekoart foar de gelykmakker.\nRopta Boys 45+ – v.v. Dronryp 45+1 – 0.\nYn dizze lêste wedstriid moast Ropta Boys foar de winst gean om troch te gean yn it toernoai. It slagge Ropta Boys yn dizze gelykwaardiche wedstriid om oan it ein fan de wedstriid de ienniche en winnende treffer te skoaren. It wie Arend Castelein dy’t mei in hurd skôt Ropta Boys 45+ nei de kwartfinale loadste. It wie noch wol efkes ôfhinklik fan de wedstriid tusken Blau-Wyt tsjin Ljouwert Sweltsje, mar de lêste ploech pakte ek tsjin Blau-Wyt de winst wêrtroch Ropta Boys as twadde yn de poule troch koe nei de kwartfinale. In knappe prestaasje.\nKwartfinale: Ropta Boys 45+ – Minnertsga 45+1 – 1. (Minnertsga wint nei penalty’s)\nYn dizze kwartfinale stie Ropta Boys yn it begjin te sliepen en seach fourtendaliks tsjin in 0-1 efterstân oan. Mar dêrnei gie it kresendo mei Ropta Boys 45+. Hja lieten harren bêste spul sjen en wiene folle better as Minnertsga. Ropta Boys 45+ kaam fia in moai doelpunt fan Arend Castelein op gelyke hichte. It wie einliks wachtsje op de winnende treffer foar Ropta Boys, mar safier kaam it net. It bleau by in gelykspul, wêrtroch de beslissing falle moast út in penalty searje. Yn it begjin fan myn skriuwen haw ik oanjoen hoe’t it ôfrûn foar Ropta Boys 45+. Spitich, mar it is net oars. Ropta Boys 45+ fynt tsjin de ferhâlding yn harren Waterloo tidens de kwartfinale.\nKonklúzje: Ropta Boys 45+ hat sich goed sjen litten op it twadde Iepen Frysk Kampioenskip Sealfuotbal. Tige tank foar jimme ynset en reewilligens Marten Kooistra, Frans Sijtsma, Theunis Linthof, Arend Castelein, Piet Torensma, Geert van Wieren Bas Dijkstra en Jack van der Vorst.


Wikseltruc: Roemenen oanhâlden | Omrop Fryslân (advertinsje)\nWikseltruc: Roemenen oanhâlden 19 jun 2007 - 10:08\nOp de A6 by De Jouwer hat de plysje ôfrûne freed twa Roemenen fan 33 en 34 jier oanhâlden op fertinking fan stellerij. De twa sprutsen freedtemiddei yn Snits in ynwenner fan dy stêd oan. It duo frege de man oft er jild wikselje koe. Tidens it wikseljen stiel ien fan de fertochten jild út de beurs wei. In tsjûge seach dêrnei de mannen fuortriden. Nei in syktocht koe de plysje harren op A6 oanhâlde.\nKorreksje meldeLês foarTrefwurden: argyfView the discussion thread.Diel dit berjocht op: 19-06Hennepkwekerij Wurdum oprôle 19-06FK Jeu de Pelote wer los Besjoch ek...


Grinslanner oanhâlden nei efterfolging | Omrop Fryslân Skip to main content\nGrinslanner oanhâlden nei efterfolging 11 sep 2015 - 20:12\n0 reaksjes Nederlands Plysje mei de fertochte auto - Foto: De Vries Media\nDe plysje hat freedtemiddei yn Easterwâlde nei in lange efterfolging in man út Grinslân oanhâlden. De man is in bekende fan de plysje en ried yn De Like troch nei't hy in stopteken krigen hie. De man ried mei hege snelheid oer de A7 en troch doarpen. Yn Easterwâlde koe de plysje de man klemride nei't hy in dearinnend strjitsje ynried. Yn de auto fan de man waarden kilo's himp fûn. Hy sit noch fêst foar fierder ûndersyk.\nLês foarKorreksje meldeTrefwurden: plysjehimpView the discussion thread.Diel dit berjocht op: 11-09Nije fertraging akwadukt Drachtsterwei kostet miljoenen 11-09Ekskús foar Sven Kramer fan atlete Dafne Schippers Besjoch ek...


Skip fêst by Skiermûntseach | Omrop Fryslân (advertinsje)\nSkip fêst by Skiermûntseach 11 nov 2010 - 21:37\n0 reaksjes In fiskkotter hat tongersdei oan de ein fan de middei fêstsitten op it Westgat by Skiermûntseach. It skip rekke oan leger wâl troch de hurde wyn en min sicht troch swiere reinbuien. De bemanning fan de rêdingsboat fan Skiermûntseach hat holpen om it fiskersskip wer flot te lûken. It skip is nei de rêdingsaksje wer gewoan fierder fearn.\nKorreksje meldeLês foarTrefwurden: argyfView the discussion thread.Diel dit berjocht op: 11-11Auto yn de sleat by St. Anne 11-11Fúzje Rabobank Stellingwerven Besjoch ek...


Mac-Intosch nei Cambuur | Omrop Fryslân (advertinsje)\nMac-Intosch nei Cambuur 27 maaie 2014 - 13:12\nSintrale ferdigener Calvin Mac-Intosch makket de oerstap nei Cambuur. De 24-jierige Amsterdammer komt transferfrij oer fan SC Telstar en tekenet in kontrakt foar ien seizoen mei in opsje foar noch in jier yn Ljouwert. Mac-Intosch hat de folsleine jeugdoplieding fan Ajax trochrûn en spile sûnt 2010 foar SC Telstar. Der wurke hy gear mei Marcel Keizer, de hjoeddeistich technysk manager fan Cambuur.\nKorreksje meldeLês foarTrefwurden: fuotbalSC CambuurCalvin Mac-IntoschView the discussion thread.Diel dit berjocht op: 27-05Drachtsterfeart no al befarber 27-05Wetterskip yn aksje nei rein Besjoch ek...


Ferskil tusken ferzjes fan "Eallju" - Wikipedy\nFerskil tusken ferzjes fan "Eallju"\nDe ferzje fan 29 des 2009 om 15.23\nBot - oars: nl:Adel; tekstwiziging\nDe ferzje fan 13 des 2009 om 02.42 (wizigje)\nL (Bot - oars: nl:Adel (klasse))\nDe ferzje fan 29 des 2009 om 15.23 (wizigje) (weromsette)\nL (Bot - oars: nl:Adel; tekstwiziging)\nMei '''eallju''' of de '''adel''' waard froeger de elite fan in lân oantsjut. De stân fan eallju ûntstie likernôch oan it begjin fan de jiertelling en waard stadichoan wichtiger. Yn de [[midsieuwen]] hienen hja in soad oansjen, mar yn de rin fan de tiid is dat hieltyd minder wurden.\n== Fryske Eallju ==\nDoe't de [[Franken]] yn de [[8e ieu]] in ein makken oan it [[Fryske ryk]] en it gebiet fan de Friezen ynlive waard by it [[Frankyske ryk]] troffen sy hjir gjin maatskippij oan fan allinich likensen. Oeral wienen doe al eallju en grutgrûnbesit oanwêzich. En it wienen benammen dy eallju, dy't as earsten ree wienen om gear te wurkjen mei it [[Frankyske ryk]] en oerstapten nei it [[kristendom|kristlik]] leauwen. Al ûnder [[Pippyn II]] hawwe de Franken besocht om de Fryske eallju oan harren te binen troch skinkingen en troch ferdûbeling fan harren [[warjild]].\nIt Frankyske stribjen wie der benammen op rjochte om yn de Fryske gebieten in betroude hearskjende groep te krijen dy't it nije bewâld stypje soe. Hja mijden dêrby net om de Friezen grutte stikken lân te ûntfytmanjen en oer te dragen oan Frankyske trouwelingen. In soad lân kaam sa yn besit fan Frankyske eallju. Nei ferrin fan tiid ûntstie út dizze beide groepen in nije ealstân.\nUntfongen fan "https://fy.wikipedia.org/wiki/Wiki:MobileDiff/275237"


YEN-Peaskekongres 2002 yn Grou\nFan sneon 23 oant en mei freed 29 maart 2002 fûn it jierlikse Peaskekongres fan de Europeeske koepelorganisaasje foar jongereinferienings út minderheidstalegebieten, Youth of European Nationalities (YEN), plak yn Grou, Fryslân. It kongres is te fergelykjen mei it FUEN-kongres, dat yn 2001 plak fûn yn it Hearrefean, organisearre troch de Ried fan de Fryske Beweging. De organisaasje fan it YEN-Peaskekongres wie yn hannen fan jongereinferiening Frysk Ynternasjonaal Kontakt (FYK). In team besteande út tsien FYK-leden hie twa jier dwaande west om de 130 jongeren út 22 ferskate lytse taalgebieten út Europa goed opfange te kinnen.\nOp snein 24 maart waard it kongres offisjeel iepene troch boargemaster Ipe Dykstra fan de gemeente Boarnsterhim en de hear Dr. Rein fan it Dútske ministearje fan Ynlânske Saken, neist de provinsje, gemeente Boarnsterhim en in tal Europeeske fûnsen ien fan de wichtichste stipers fan it kongres.\nIt program fan de wike, mei as tema lykwicht, wie in miks tusken serieuze saken en fertier c.q. kultuerhoppe. Serieuze saken wiene ûnder oare de Central Commitee Meeting (CCM, tariedende gearkomste), de General Assembly (GA, Algemiene Ledegearkomste) en it sântal wurkwinkels. Sa as in sportwurkwinkel, wêrby't de klam benammen op it fysike lykwicht lei. Of in wurkwinkel wêrby't dielnimmers, útgeande fan in fiktyf budget, sels plannen betinke mochten om dy dêrnei, as wiere politisy, yn de Steateseal fan it provinsjehûs yn Ljouwert ferdigenje te moatten. Yn de wurkwinkel Frysk is Fun hawwe de dielnimmers it lykwicht yn it taalbelied neier besjoen en boppedat ek noch wat Frysk leard.\nUnder de GA tsjinne it FYK fjouwer resolúsjes yn: ien oer it te realisearjen Fryske Hûs, ien oer it Europeeske útwikselprojekt foar basisskoallen út lytse taalgebieten Euroskoalle, ien oer de posysje fan it Frysk yn it foarsetûnderwiis en ien as lêste ien oer it Europeesk Hânfest foar Minderheidstalen yn. De resolúsjes, dy't mei hûndert prosint fan de stimmen oannaam waarden, binne yntusken opstjoerd nei ynstânsjes dy't har dwaande hâlde mei de rjochten fan minderheden yn Europa, de Provinsjale Steaten, de media yn en bûten Fryslân, ensfh. It earste súkseske is hat al west: de posysje fan it fak Frysk yn it fuortset ûnderwiis is yntusken foar de earstkommende trije jier troch in subsydzje fan de provinsje feilich steld, ek mei troch de ynspannings fan de Ried fan de Fryske Beweging. De FYK-resolúsjes binne ek op ús thússide te finen, www.fyk.nl.\nOp de General Assembly waard ek in nije YEN-bestjoer ferkeazen. Ald-ponghâlder fan it FYK, Frank de Boer (26), is de nije ponghâlder yn it YEN-bestjoer wurden. Jan Diedrichsen (26) fan de Dútske minderheid út Denemarken is de nije foarsitter fan de YEN. Hy folge de Noardfriezinne Anne Hahn (23) op.\nFertier en kultuerhoppe fûn plak yn de foarm fan in besite oan Aolus te Seisbierrum, in besite oan it Kazemattenmuseum by de ôfslútdyk, de beklimming fan de Alde Hou en in besite oan it Frysk Museum. Earder yn 'e wike hie der al in foto-speurtocht plakfûn troch Grou, mei fragen oer Fryslân en it Frysk, dy't eindige mei in fierljep-demonstraasje by sporthal De Twine. In tal dielnimmers weage sels ek in sprong; wiete klean hat dat lykwols net oplevere. Fansels wie der jûns gelegenheid om ûnder genot fan in drankje en muzyk yn de bar fan jeugdherberch Oer it Hout nije kontakten te lizzen, plannen foar útwiksels te meitsjen, âlde freonen te moetsjen en te praten oer minderheidskwestjes.\nSawol it organisaasjeteam as it YEN-bestjoer en de dielnimmers wiene tige te sprekken oer it ferrin fan it Peaskekongres. Wy hawwe in machtmoaie wike hân!


‘Ik bin Simon, homo en aidspasjint.’\nIt wurdt deastil yn it lokaal. Rob, dy't op ien fan de efterste banken wat ûnderút hong, skoot rjocht op de stoel. Efter de tafel, foaryn de klas, sitte de trije foarumleden: dokter Bakker, in ferpleechkundige, dêr't er de namme fan fergetten is en Simon, meager en skier om de holle. Se binne hjoed op skoalle útnoege om oer aids te fertellen.\n‘Jim wolle witte, hoe't ik it krigen ha...’ It lûd fan Simon klinkt heas, mar sûnder wifel deryn.\nHy leit de linker hân ûnder de holle en glimket.\n‘Ik ha in protte freonen en geregeld gie ik mei ien op bêd, it wie faak in oaren. Soms sûnder kondoom, dat sadwaande. Ik wol hjir net as in sedepreker sitte... jongelju, sjoch nei Simon, brûk in kondoom, want oars krigest aids. Jim krije fan my ynformaasje en fierder draacht elkenien sels de ferantwurdlikheid foar syn libben en dat fan oaren... binne der noch fragen?’\nRob sykhellet djip en sakket wer ûnderút. Hy is de lêste dy't in fraach stelle sil, mar wat dy Simon seit, rekket him djip. It learen giet him bysûnder goed ôf en op seksueel gebiet wit er it measte ek, alteast yn teory, mar de puzzelstikjes fan syn eigen lichem hat er noch net allegearre teplak.\n‘Wêrom hast net altyd in kondoom brûkt?’ It is Bouke dy't de earste fraach stelt.\n‘Kinst dy yntinke datst safolle mei in freon op hast, wierskynlik foar dy in freondinne, datst dy alhiel oerjoust? Der hawwe foar my mominten west dat ik bewust it risiko nommen ha, dat ik om sa te sizzen foar ien stjerre woe. Of is dat foar in hetero oars?’\nSimon syn eagen glide by de banken lâns. It bliuwt frjemd stil yn it lokaal.\n‘Libben, leafde en dea lizze op ien line en ik bin fan it iene yn it oare gliden... ferdomme, no krije jim wol in preek!’\n‘Hast der spyt fan?’ freget Janny.\n‘Nee, mar ik meitsje der ek gjin propaganda foar.’\nRob fielt in frjemde spanning, dy't him waarm makket en oandriuwt ta in fraach, hokker fraach kin neat skele. En as Simon nei in antwurd de eagen wer fan de iene nei de oare glide lit, freget er: ‘Bist ek bang foar de dea?’\n‘Ik soe lige, as ik nee sei, mar ik ha fan it libben geniete, in pilske dronken, de leafde\nbedreaun en no't ik wit dat ik dea gean... it leit op deselde line, witst wol?’\nWat de dokter en de ferpleechkundige noch te sizzen ha, giet foar in grut part oan Rob foarby. Hy wurdt hin en wer slingere tusken de wurden fan Simon en de kondoomrees dy't fan 'e middei hâlden wurdt.\n‘De kondoom oprôlje.’\nWalstra stiet mei in oprôle kondoom foar de klas, heech boppe de holle.\n‘De punt om de penis lizze.’\nHy leit de útein fan it rubber om de keunstpenis, dy't op de râne fan de lessener stiet. ‘En dan ôfrôlje.’\nSyn hân skoot de kondoom derom hinne. ‘Dy hat it faker dien,’ seit Bouke.\nDe spanning yn it lokaal barst yn in laitsjen út. As it wat stilder wurdt, seit Walstra droech: ‘Ik ha oeren oefene om it jim te learen... no binnejim oan bar. Gjinien hoecht him ferplichte te fielen, oefening en leafde binne frijwillich.’\nRob stekt de hân yn 'e bûse en knypt de fingers om de kondoom dy't er in oere lyn mei in ploech fan syn skoalmaten kocht hat.\n‘De kondoomrees is fergees, mei skoaljild in pakje keapje foar it oefenfjild,’ hie Walstra dichte.\n‘Dêr wienen de hearen al,’ sei de drogist, ‘ik ha se al klear lizzen.’\nDat wie de earste barrière. Mei syn maten en de freonlike drogist, dy't op 'e hichte west hie fan harren komst, hied er dy mei gemak nommen. De twadde hindernis is heger: foar de klasse it kondoom om de keunstpenis skowe, wylst elkenien him op de fingers sjocht. As syn klasgenoaten om bar nei foaren komme en de oefening ûnder roppen en laitsjen útfiere, fielt er in oanboazjende spanning, dy't him waarm makket. Hy faget it swit fan de foarholle en telt, wannear't er oan bar is. Noch fiif.\n‘Gjinien hoecht him ferplichte te fielen, oefening en leafde binne frijwillich.’\nDe stim fan Walstra bûnzet him yn 'e earen. Oant no ta binne de frijwilligers allegearre nei foaren kommen. Mei triljende fingers hellet er it kondoom út 'e ferpakking en rôlet it rubber op. In lytse foar sprong kin gjin kwea. As Walstra syn kant út sjocht, falt er yn it startskot. Hy fielt it kondoom tusken syn fingers, sjocht allinnich de penis op de lessener en skoot it rubber der yn ien haal omhinne.\n‘In rekord!’ heart er Bouke roppen.\nIn applaus klinkt op. As er op syn plak sit, stiet syn broek by de gulp spand.\n‘It komt fan de spanning,’ tinkt er.\n‘Krigest noch ien fan my, kondoomkampioen!’\nBouke ropt boppe de barlûden út en skoot in pilske ûnder syn noas. Rob pakt it glês\nen tikket it tsjin it heallege fan Bouke oan. Hy fielt him opnommen yn in sfear fan kammeraatskip en swevet mei op in wolk fan reek en bierlucht. Hy kin him allinnich noch yn 't sin bringe, wêrom't er hjir sit: syn kampioenskip fan de kondoomrees moast fierd wurde. Wat dêrnei bard is, is útwiske troch de alkohol.\n‘Hast it kondoom noch?’ freget Bouke.\nHy taast yn 'e bûse en knikt.\n‘Janny wol troch dy thús brocht wurde... do bist net fergees kampioen!’\nFoar't er reagearje kin, fielt er in hân op syn skouder. ‘Wat aardich fan dy, Rob.’\nJanny har mûle is flak by syn ear. Hy fernimt dat syn rjochter earm om har mul lein wurdt. Njonken har swevet er troch de doar, oer de strjitte oant er de beammen fan it park gewaar wurdt. De wurden fan Simon gûnzje him troch de holle: ‘... ik ha in protte freonen...’\n‘Even sitte, do leunst op my,’ heart er. Se tûmelje yn it gers efter de struken.\n‘... ik bin fan it iene yn it oare gliden...’\n‘No it echte kampioenskip,’ lústert se, ‘wêr hast it kondoom?’\nWylst er yn 'e bûse taast, fielt er dat de broek him ôfglydt.\n‘brûk in kondoom, want oars krigest aids...’\nHy besiket it kondoom om syn penis te skowen, mar it slagget net.\n‘... libben, leafde en dea lizze op ien line...’\n‘Dochst it foar it earst?’\n‘Kom dan mar,’ seit se.\nIk bin berne op it skûtsje ‘De Twee Gebroeders’ yn de Heidenskipsterfeart, tusken mar en greide, op de dei dat de roomsken it feest fan Maria fierden, dy't fan de ierde nei de himel reizge (15 augustus), yn de tiid dat de wrâld fan oarlochsgeweld yn 'e brân stie en miljoenen joaden en oare minsken yn de konsintraasjekampen omkamen (1943).\nWêrom't ik gjin skipper waard?\nMiskien omdat ik as lytse jonge sawat ferdronken bin of omdat ik minder handich wie as myn broers. Wa sil it sizze?\nSkoalmaster is dan foar in skippersjonge in earsum berop en as skoallieder stiet men dochs ek oan it roer?\nAs skoalbegelieder hoopje ik de ein (fan myn wurktiid) te besilen.\nNo't ik oer myn jongereinboeken neitink en se yn ferbân bring mei de biografyske gegevens, komt it yn my op dat se op in frjemde wize yn relaasje stean mei myn berte.\nYn De wite kastanje (1986) spilet it libben him ôf tusken himel en ierde (15 augustus).\nYn It fjoer fan de ûnmacht (1987) is it libben ûnderwurpen oan de macht fan it geweld (1943). Yn De Marsbosk (1990) komt it libben fan in joadske jonge boppe de ûnderdrukking út (1943).


Max Weber - Wikipedy\nMaximilian Carl Emil (Max) Weber (Erfurt, 21 april 1864 – München, 14 juny 1920) wie in Dútske ekonoom, skiedkundige, rjochtsgelearde en sosjolooch. Hy jildt as ien fan de grûnlizzers fan de sosjology.\nMax Weber yn 1894\nMax Weber wie de soan fan in begoedige en konservatief politikus. Hy studeare rjochten en waard letter ta rjochter beneamd yn Berlyn. Syn grutte belangstelling foor sosjale herfoarmingen blykte út syn boek oer arbeid op it plattelân. Dit boek waard yn East-Dútslân sa goed ûntfongen dat hy ta heechlearaar beneamd waard oan de universiteit fan Freiburg.\nYn 1897 waard hy beneamd oan de universiteit fan Heidelberch en yn 1918 fan dy fan München. Syn oandacht ferlei him fan ekonomy nei sosjology. It bekendste wurk fan Weber is "Die protestantische Ethik und der Geist des Kapitalismus", wêryn hy op wittenskiplike wize de ynfloed fan de godstsjinst op it kapitalisme beskreau.\nSocioSite: Max Weber (1864-1920)\nSociale Ongelijkheid en Klassen - Max Webers bydrage oan de teory fan sosjale ûngelikens en klassen troch: dr. Albert Benschop (Universiteit fan Amsterdam)\nMax Weber en het calvinisme fan prof.em. Albert Mok\nGeorge Ritzer - Classical sociological theory (McGraw-Hill, 1992)\nGrote Spectrum Encyclopedie (1979)\nKivisto Peter - Key Ideas in Sociology (2004)\nDassen, Patrick - De onttovering van de wereld. Max Weber en het probleem van de moderniteit in Duitsland, 1890-1920 (Van Oorschot 1999)\nOpfrege fan "https://fy.wikipedia.org/w/index.php?title=Max_Weber&oldid=849968"\nLêst bewurke op 11 mai 2017 om 17.43\nDizze side is it lêst bewurke op 11 mai 2017 om 17.43.


SAR oefenet by Flylân | Omrop Fryslân (advertinsje)\nSAR oefenet by Flylân 26 aug 2003 - 00:00\nDe Luchtmacht hâldt nije wike woansdei in grutte oefening op de Noardsee by Flylân. It giet om in rêdingsaksje dêr't twa SAR-helikopters by ynset wurde. Dy moatte fiif minsken fan in baarnend skip ôfhelje.\nNeist de luchtmacht dogge ek de KNRM, de Kustwacht en de lânmacht mei. Ek de omlizzende gemeenten binne by de oefening belutsen. De SAR-helikopter fiert alle jierren 150 flechten út nei de fêstewâl.


Eaststellingwerf wol stipe hawwe foar archeologyfûns | Omrop Fryslân Skip to main content\nEaststellingwerf wol stipe hawwe foar archeologyfûns 31 mrt 2016 - 20:23\nSeis fan de acht partijen yn de gemeente Ooststellingwerf freegje it ryk en de provinsje om finansjele stipe foar it oprjochtsen fan in archeologyfûns. De fraksjes OoststellingwerfsBelang, PvdA, Groen Links, de ChristenUnie, Stellingwerf Plus en it CDA hawwe yn in brief rjochting fraksjefoarsitters yn de Twadde Keamer om in bydrage frege. Se fine dat it feilichstellen fan archeologyske fynsten hieltiid wichtiger wurdt. Om't it in saak fan algemien belang is soe de oerheid bydrage moatte.\n"Vondsten vertellen immers iets over de historie van ons land en zijn bevolking," sa ferklearje de partijen. Neffens de briefskriuwers draaie no de finers fan archeologyske fynsten en plannemakkers op foar de kosten.\nKorreksje meldeLês foarTrefwurden: WeststellingwerfstipearcheologyfûnsView the discussion thread.Diel dit berjocht op: 31-03Welcome to the Village hat gjin noed oer fleisboltsjes 31-03Dykpiraat makket it wol hiel bûnt by kontrôle fan plysje Besjoch ek...\nMiljoenen euro's stipe foar Ynnovaasjekluster Drachten 19 jan 2017 - 17:03 It Ynnovaasjekluster Drachten krijt miljoenen om út te wreidzjen en noch profesjoneler te wurden. It jild komt fan de provinsje, de gemeente... VVD wol mobile berikberheid Weststellingwerf ferbetterje 05 jan 2017 - 16:03 De VVD yn Weststellingwerf spant him yn om de mobile berikberens yn de gemeente te ferbetterjen. Op guon plakken yn 'e gemeente is it berik sa... Eastrum wol yndustrieel terrein by stienfabryk behâlde 02 jan 2017 - 12:46 De piip fan it stienfabryk by Eastrum liket rêden no't de provinsje 72.000 euro bekikber steld hat foar restauraasje. De piip is lykwols mar ien... Doarpefûns en oare jildsjitters aktyf yn Weststellingwerf 27 des 2016 - 9:54 In pannakoai of -fjild, in duofyts, útwreiding fan de boarterstún en in keunstgersfjild. It binne inkelde inisjativen dy't dit jier in bydrage... (advertinsje)


Kollum: "It roppen fan de siel" | Omrop Fryslân\nKollum: "It roppen fan de siel"\n13 mrt 2020 - 08:31\n"Ofrûne sneon hat der in VVD-kongres foar froulju yn Ljouwert west, lies ik moandei yn 'e krante. En it gong dêr benammen oer dat wy yn ús lân achterrinne yn Europa as it giet om froulju dy't wurkje. Der wie ek in ekonoom by dy't sei dat it kaam troch de bûtengewoan sterke 'moederschapsideologie', oftewol it idee dat froulju it bêste foar har bern soargje kinne. Mar ek de minne tagong ta berne-opfang, marzjedagen yn it ûnderwiis en it dieltiiddogma spylje in rol.\nIt stikje sette útein mei in kwoot dêr't yn sein waard dat de nije generaasje froulju makliker fulltime wurket. Oant se bern krije, want dan bedarje se dochs wer achter it oanrjocht. Oan de ein stie, datst mei dieltiid wurkjen noait de top berikke kinst en de oanwêzigen werkenden har allegear yn it byld dat Nederlân op dit mêd 'Jan Achteran' is.\nNo ha ik eartiids leard dat de earste fjouwer jier fan in bern tige wichtich binne, omdat yn dy perioade de basis lein wurdt foar in goede bining, dy't wer soarget foar selsfertrouwen en it gefoel datst eat wurdich bist. Ast dy as bern fanút feilichheid en fertrouwen hechtsje kinnen hast, dan bist letter sels ek better yn steat om relaasjes oan te gean.\nBern dy't oeral en nearne binne, lykje faak hiel sosjaal omdat se leard ha mei ferskate sitewaasjes en minsken om te gean. Mar boppe yn 'e holle wurde guon wichtige ferbiningen net altyd lein en sadwaande bliuwe it dearinnende diken. As se letter sels in partner of bern krije dan kinne se der hiel bot muoite mei ha om har op in djipper nivo te ferbinen. Ik ha dêr ris in stik oer lêzen en dy bern waarden 'kameleonkinderen' neamd. Se passe har oan alle kleuren oan mar witte úteinlik net wat har eigen is.\nSoks kin likegoed barre mei âlden dy't thús binne mar net nei de bern omsjogge of noch slimmer, harren mishannelje. En as bern fan fulltime wurkjende âlden in goede stabile oppas ha, dan sil it mei dy basis grif ek wol goed komme dus om al of net wurkje, giet it no net.\nWat my tsjinstiet yn dizze diskusje, is dat it eins noait om de bern giet en sa wol dan wurdt it ôfdien as in ideology en âlderwetsk. Ik freegje my gauris ôf hoe't it yn himelsnamme safier kommen is dat it mem wurden en wêzen as in âlde fodde yn in hoeke smiten is en hieltyd minder serieus nommen wurdt. Moat dat no de hjoeddeiske beskaving foarstelle?\nMar beskaving hat net allinnich te krijen mei ekonomyske belangen, jild, ego en status. Nei myn idee heart dêr ek in stik gefoel by. Froulju dy't beslute om minder te wurkjen of hielendal in skoft te stopjen, dogge dat út pure leafde en wolle ek graach it leafste sels foar har bern soargje. Oer dy wichtige foarm fan leafde hearst eins noait wat of wurdst derop ôfrekkene omdat it 'neat' opsmyt en dat fyn ik hiel skealik.\nDat djipgeande gefoel is mei al it jild yn 'e wrâld net te keap mar kin de nije wrâldboarger wol in hiele wichtige basis jaan. Ik tink dat de froulju dy't faker thús wêze wolle it roppen fan har siel en har natuer folgje want wy krije no ien kear bern dy't lang ôfhinklik fan ús binne. As soks de bedoeling net west hie, dan hiene we wol krekt as in kat bern krigen dy't nei 13 wiken de doar út kinne.\nNeffens my rint Jan dus krekt foar de muzyk út sadat de bern der letter net mei de siel ûnder de earm en oer in dearinnende dyk achteroan hobbelje."\nEarste jeugdljipaai by Kollumerpomp fûn troch Hidde Huizenga (9 jier)


Goedkeap swartbord en kalk Whiteboard\nGrutte magnetyske droege wiskje boerdboerd\nMin. Oarder: 1 Roll\nGoedkeap swartbord en kalk Whiteboard Artikelnûmer YN3701-4-NS50-DSA Beige schoolbord is in soarte fan fleksibel kalkplak mei kleefstof , maklik snije, bûgd, ferdraaid, krongen, of kin yn hast elke foarm ferwurkje. Besparje romte en drage maklik. Troch sterke lijm is de kalkplaatstikker maklik te ynstallearjen en falt...\nGrutte magnetyske droege wiskje boerdboerd Item nr. YC-RM60 magnetysk whiteboard is in soarte fan sêft whiteboard, maklik snije, bûgd, draaid, rûn, as kin wurde ferwurke yn hast elke foarm. Besparje romte en drage maklik. Tagelyk hat it magnetisme, maklik te ynstallearjen en te ferfangen op metalen materiaal. As...\nDry Erase Magnetysk Wite Board Exterior Wall Covering Item No. GRWT-NS50-DSA Hoechglans Whiteboard magnetyske muorrebedekking is in soarte fleksibel whiteboard mei klever , maklik snije, bûgd, ferdraaid, rûn, as kin wurde ferwurke yn hast elke foarm foar fersiering fan muorren, besparret romte en draachbere levering....\ndroege wiskje boerden\nsêft whiteboard fleksibel whiteboard whiteboard sheet magnetyske aksessoires fleksibel kalkboard droege wiskje boerden soft whiteboard Soft whiteboard


Tûzenen besjogge monuminten | Omrop Fryslân (advertinsje)\nTûzenen besjogge monuminten 08 sep 2007 - 17:36\n0 reaksjes De islamystyske foargonger fan 'e Snitser moskee leit út\nYnterieur fan it Russysk-ortodokse kleaster yn Himmelum\nDe iepen monumintedei yn Fryslân hat sneon tûzenen belangstellenden lutsen. Yn hast alle gemeenten hiene tsjerken, musea en states de doarren iepenset. Behalve de gebrûklike katolike en protestantske tsjerken stie de Aya Sophia-moskee yn Snits ek iepen foar publyk. En yn Himmelum ûntfong it Russysk-ortodokse kleaster besikers. Alle dagen hâlde twa kleasterlingen dêr tsjinsten, woartele yn 'e âldste kristlike tradysje.\nKorreksje meldeTrefwurden: argyfLês foarView the discussion thread.Diel dit berjocht op: 09-09Nassaurûte mei mp3-spiler 08-09Mûne St Jansgea 150 jier Besjoch ek...


Samar in sneon\nBack op Hinnaard\n9 moanne lyn sette Lieuwe van de Brug út Hinnaard ôf nei Australie. As in echte backpacker woe hy 9 moanne wat mear sjen as Spyk, Monsmabuorren, it Itenser keatsfjild, SDS en de kjeld. In pear wike lyn is hy weromkommen . In moaie tiid hân fertelde hy, wylst hy de ferrjochtingen fan SDS 4 folge. Ynkoarten ferwachtsje wy him werom op it fjild.\n6 kear skore\nPieter Kamstra ek út Hinaard makke der foar SDS 3 in echt feestje fan. 6 doelpunten skoorde hy. Hy liket in regelrjochte bedriging foar Gearard Posthumus te wurden. Sjoch by senioren foar de komplete topskoorderslist.\nBas de Haan*\nDe lêste snie\nOpmerklik wie de bult snie flakby de kantine. Neifraach by it bestjoer die bliken dat dit bard wie op fersyk fan Cambuur. Men is dwaande nei in ûndersyk, wêr’t Cambuur supporters sitte. Justermiddei om 5 oere wie it resultaat al dúdlik: Gjin Cambuur supporters. Elkenien rûn der mei in grutte bôge omhinne. In oantal lytse bern, dy’t der fansels wol efkes yn boartsje woene, waarden er gelyk troch heiten en memmen wei skuord.\nSDS 1 waard ôflast. De oefenwedstriid dy’t pland wie yn Drachten koe net trochgean omdat de wedstriid yn Damwâlde te let ôflast waard. Foar sommigen wie dit net ferfelend. Der wiene freed in oantal aardige feesten west. De jeugd naam tydlik ôfskie fan Dirk Yde Sjaarda yn it dophok en de rest siet yn ús gebou by de Wikos en Geert en Gatze.\nTas mei sjurtsjes\nEnne Johannes Bruinsma wist it seker: de tas mei sjurtsjes fan B2 moasten der wêze. Hy skold en skold en soe yn panyk al nei hûs om te sjen wat er mis wie.\nKrekt op tiid kaam er der efter dat immen fan SDS 3 de tas meinommen hie yn de klaaikeamer. De tassen liken wol aardich op elkoar. De eksuses fan Sjoerd oan Enne.\nItens: Sjouke Sjoukema wurdt 70 jier\nNije wike maaitiid, seit Piet. De fûgelwacht fan Easterein is der klear foar te sjen oan harren boekje. Jim kinne fansels altiten noch riede wannear it earste aai fûn wurdt. Sjoch op www.omropfryslan.nl\nIt is al wer efkes lyn, mar dêrom noch net fergetten. De reis nei NewCastle is troch Rinse Joustra ek treflik yn byld brocht. Sels mei 3 lytse filmkes. Sjoch op www.wommelsopstap.nl foar mear as 100 foto’s. Hjirûnder kinne jimme it ferslach noch lêze fan Feanfan Sjoerd van Beem.\nBlinder wat binne we moai fuort west net?!\nFuotbal is foar de man krekt lyk as make up foar de measte froulju, we kinne der net sûnder. As je dan ek nochris de kans krije om in wedstriid fan je eigen klup yn Ingelan mei te meitsjen, dan hoege je net lang nei te tinken.\nRinse, Frâns – Pyter, Jacob, Pieter, Wesley en ik ha dat dan ek net dien. En wat ha we in moaie tiid hand mei syn allen. De boatreis, it ferbliuw, de wedstriid, it wie in machtige erfaring. De hinnereis is it mal gien, de ferhalen yn’e krante oer de siike feansupporters wiene seker gjin ûnsin, wy ha it mei eigen eagen sjen kinnen. Wylst wy in pear bierkes dronken, waard de wc gauris brûkt foar wat oars as pisjen. Dat is ús lokkich net oerkaam.\nIt ferbliuw yn Newcastle wie yn 1 wurd; Bjusterbaarlik.\nIen en al freonlikens. ‘Sport verbroedert’. De wedstriid wie dan wol net wat we der fan ferwachte hiene, mar it stadion, de supporters en de pub’s makken dat mear as goed.\nOpfallend wie it oantal SDS – ers dy’t de oerstek ek makken, machtich.\nDit is seker foar werhelling fetber, mar as in boatreis fan 14 oeren oer in wylde Noardsee dan ek yn it programma foar komt, doar ik net te sizzen.\nFoar foto’s en sels 3 filmkes kinne je sjen op www.wommelsopstap.nl\nGroetnis, Sjoerd van Beem (feanfan)


Djoer grapke Vesuvius | Omrop Fryslân (advertinsje)\nDjoer grapke Vesuvius 20 mrt 2002 - 00:00\nFjouwerhûndert euro de man. Dat moatte njoggen leden fan Aldjierploech Vesuvius as boete betelje foar it 'lienen' fan in stânbyld fan Rinus Michels.\nDe minsken fan Vesuvius út Elslo hiene it byld út de tún fan it fuotbalbûn helle. Op Nijjiersdei kaam it wer foar it ljocht. De leden binne ferstuivere oer de hichte fan de boete. Se sille sjen oft se beswier oantekenje kinne.


Omrop Fryslân: Ambulânse swier skansearre by botsing tsjin peal yn Drachten\nAmbulânse swier skansearre by botsing tsjin peal yn Drachten\nDe ambulânse wie ûnderweis nei in melding en flak foar in rotonde gie it mis.\nLês mear oer: Ambulânse swier skansearre by botsing tsjin peal yn Drachten.\nAmbulânsepersoniel ferwûne by botsing mei sikewein tsjin peal yn Drachten\nDe ambulânse wie mei haast ûnderweis nei in melding en flak foar in rotonde gie it mis.\nLês mear oer: Ambulânsepersoniel ferwûne by botsing mei sikewein tsjin peal yn Drachten.\nSpindokters fan alle kopstikken meitsje oeroeren. Oant djip yn 'e nacht wurdt der trochwurke. Hoe kinne wy ús hachje rêde?\nLês mear oer: Kollum: "Omtzigtig".\nPeaskemoandei mei hagel en wiete snie, ferkear moat rekken hâlde mei glêdens\nNeffens waarman Piet Paulusma falle der buien mei hagel, wiete snie, wynstjitten en kâns op tonger.\nLês mear oer: Peaskemoandei mei hagel en wiete snie, ferkear moat rekken hâlde mei glêdens.\nJaap Musschenga nije dirigint by De Bazuin út Oentsjerk\nHy folget fan takom seizoen ôf Klaas van der Woude op, dy't nei 35 jier ôfskied nimt fan de brassband.\nLês mear oer: Jaap Musschenga nije dirigint by De Bazuin út Oentsjerk.\nPlysje siket frou dy't mishannele jonge holp by swimbad op De Jouwer\nDe plysje wol graach mei dizze frou yn kontakt komme, omdat sy mooglik in belangrike tsjûge wêze kin.\nLês mear oer: Plysje siket frou dy't mishannele jonge holp by swimbad op De Jouwer.\nLege terrassen en folle parken: "Boargemaster Ljouwert moat grutte stêden folgje"\nDe boargemasters fan de grutte stêden roppe it kabinet op om de terrassen gau te iepenjen.\nLês mear oer: Lege terrassen en folle parken: "Boargemaster Ljouwert moat grutte stêden folgje".


Fryske les - de Moanne\nPublisearre op dinsdag, 16 juli 2013 · 1 Reaksje\nJo sjogge wat dêr fan kommen is. Ik wenje noch altyd yn Fryslân en it Frysk is op stjerren nei dea, nettsjinsteande de provinsjale striid foar in ‘status aparte’ (wêr ha wy dy útdrukking dochs wei?).\nNo ja, ûnder ús, 192 ynwenners op in fjouwerkante kilometer, hâlde wy it noch wol in pear jier fol. Wy ouwehoere der lustich op los. Mar wy prate net frank-en-frij-Frysk-foar-it-leave-heitelân wei, nee we seure der oer. En dat geseur, dêr wurd ik stadichoan flau fan. Dat geämer oer dy bern dy’t de tiidwurden omdraaie. No en? Dat is modern taalgebrûk. Wês bliid dat se Frysk prate en dat se har dêr in bytsje thús yn fiele. Dy tiidwurden, dêr wenne jo samar oan, jo moatte gewoan meidwaan. Jo litte gean.\nWêr’t jo ek wol oan sille moatte wenne is de ynfiering fan de Goaiske ‘r’, à la ‘kindejen vooj kindejen’. It wurdt dan Frysk mei in Ingelsk aksint, dat klinkt lekker ynternasjonaal (krekt sa as Eva Jinek Hollânsk praat en dy is der ek nijslêzer mei wurden). Sa heajde ik lêsten yn myn doajp Oejtejp op it skoalplein in peaj famkes tsjin mekoaj sizzen: ‘Hee skatty, giest mei nei myn hoës of sille wy by dy húswujk gean meitsjen?’ Ja, dy lange ‘oe’ yn hûs of hûd wurdt ek hyltyd dreger út te sprekken. Sa ha wy by de earste sinnestrielen dan ek ‘de sinne yn ’e hoëd.’\nOp myn Fryske les learde ik tritich jier lyn dat dat allegear fouten, nee, flaters wiene. Ik helle heuge sifers omdat ik ABF prate, mei it wurdboek derby. En yn myn wurk by de Fryske radio en tv moat ik noch alle dagen om myn taal tinke, oars hingje jo daliks oan de telefoan.\nMar lit ús asjeblyft net tinke dat it Frysk sa bliuwe moat as hoe’t wy it oait op skoalle leard ha. Ommers: non scholae sed vitae discimus. Tik it mar efkes yn op Google, as jo doedestiids ek foar Frysk keazen ha.\nKategory: Dossier, Frysk yn it ûnderwiis, Kollum, Taal\nIen reaksje oan “Fryske les”


Drintsk lietfestival freget om ynstjoerings\n🕔00:30, 23.Jan 2015\nMuzikanten mei kennis fan it Drintsk hawwe faaks wol belang by de folgjende oprop fan de organisatoaren fan it Drèents liedtiesfestival.\n9e Federaasjefestival op 31 jannewaris 2015 yn It Geahûs te Garyp\n🕔15:22, 22.Jan 2015\nSneon 31 jannewaris 2015 organisearret de Federaasje fan Muzykferieningen en Drumbands yn Tytsjerksteradiel, foar de oansletten ferieningen, yn It Geahûs te Garyp it federaasjefestival. Jierrenlang wie ‘t federaasjefestival in jierliks weromkommend evenemint wêr’t de ferieningen nei út seagen. Nei in\n41e Solistenkonkoers yn “It Geahûs” te Garyp\n🕔15:11, 22.Jan 2015\nSneon 31 jannewaris oansteande organisearret de Federaasje van Muzykferieningen en Drumbands yn Tytsjerksteradiel foar de 41e kear it jierlikse solistenkonkoers yn doarpshûs “It Geahûs” te Garyp, it gebou njonken it pand fan ús haadsponsor, Bureau Benedictus ut Garyp. Neist de\n◂eardere side 1 … 69 70 71 72 nije side▸\nAant Mulder: In skûlk is net om te skûljen\n🕔 07:12, 26.Jan 2021\nDe Lawei donearret Falentynsdinerdoazen oan De Zonnebloem\nDeadebetinking: stilte as earbetoan


Ynboedel Enna net nei Dútslân | Omrop Fryslân (advertinsje)\nYnboedel Enna net nei Dútslân 30 jun 2006 - 09:25\nDe ynboedel fan it fallite spuitbus- fabryk Enna Aerosols giet net werom nei Dútslân. Dat is de útkomst fan in koart pleit yn Ljouwert. De saak is oanspand troch in twatal Dútse bedriuwen, eigendom fan famyljeleden fan eardere Enna-eigner Andreas Trost. It spuitbussefabryk yn Dokkum waard earder dit jier fallyt ferklearre en hat in trochstart makke mei in nije eigner. Kurator Rotshuizen dy't de skulden behertiget, is tefreden.\nKorreksje meldeTrefwurden: argyfLês foarView the discussion thread.Diel dit berjocht op: 30-06Herstel dobben Stellingwerven 30-06Takomst Laurus Drachten ûnwis Besjoch ek...


Tsjûgen fan fernieling socht | Omrop Fryslân (advertinsje)\nTsjûgen fan fernieling socht 19 sep 2014 - 18:40\nDe plysje siket tsjûgen fan de fernieling fan in rút fan in wenning oan de Grândyk yn Holwert. Yn de nacht fan tongersdei op freed waarden de bewenners fan it hûs wekker fan in pear hurde knallen. Doe't se yn de keamer kamen, seagen se dat it raam fiernield wie. Yn de fierte fytste op dat stuit immen fuort. De plysje is op syk nei minsken dy't yn de nacht om twa oere hinne wat sjoen hawwe.\nKorreksje meldeLês foarTrefwurden: fernielingHolwerttsjûgenView the discussion thread.Diel dit berjocht op: 19-09Fryslân fierder mei baneplan 19-09Winkeldieven út Drachten fêst Besjoch ek...\nBrân yn garaazje by wenhûs by Holwert, gjin ferwûnen 03 des 2016 - 15:50 Yn Holwert hat sneontemiddei koarte tiid brân west yn in garaazje by in wenhûs oan de Ljouwerterdyk. It fjoer bruts eefkes nei trije oere út.... "Fytsklûzen by Holwert binne wichtich foar leefberens" 02 des 2016 - 22:04 De fytsklûzen oan de provinsjale dyk yn Holwert binne wichtich foar de leefberens yn Fryslân. Dat hat deputearre Johannes Kramer freed sein by de... Wyldkamera yn Ljouwerter Bosk fernield 01 des 2016 - 13:56 In wyldkamera yn it Ljouwerter Bosk is mei opsetsin fernield. De kamera is ien fan de 20 observaasjekamera's dy't brûkt wurdt om de wyldstân yn it... Fytsklûs iepenje mei de smartphone? It kin yn Holwert 30 nov 2016 - 22:22 Reizgers dy't gebrûk meitsje fan de bushalte oan de provinsjale dyk yn Holwert, kinne fan freed ôf de fyts feilich stalle. By de halte komme... (advertinsje)


Van Panhuysbrêge ticht | Omrop Fryslân Skip to main content\nVan Panhuysbrêge ticht 01 nov 2014 - 11:07\n0 reaksjes Stremming Van Panhuysbrêge - Foto: Provinsje Fryslân\nAutoferkear fan Ljouwert en Boalsert nei de Súdwesthoeke hat sneon de hiele dei lêst fan in ôfsluting fan de N359 by Tsjerkwert. Al in pear wiken wurdt wurke oan de Van Panhuysbrêge, mar dy brêge is sneon hielendal ticht. Auto's moatte omride oer Snits, Balk en Warkum. Foar fuotgongers en fytsers wurdt in pontsje ynset. Foar de skipfeart is de brêge noch wol in skoft ticht. Op 3 febrewaris is de brêge wer te brûken. Oannimmer Jansma fan Drachten is yn septimber begûn mei de renovaasje fan de mear as 40 jier âlde brêge.\nKorreksje meldeLês foarTrefwurden: ferkearTsjerkwertôfslutingVan PanhuysbrêgeView the discussion thread.Diel dit berjocht op: 01-11Fytster yn Ljouwert ferwûne 01-11Rampe-oefening Nij Smellinghe Besjoch ek...


door Omroep Friesland Frijspraak yn saak brân De Kelders net goed foar feilichheidwo 26-07-2017, 07:31Dat de Ljouwerter keamerferhierder Wyb Feddema frijsprutsen is foar de dea fan in studint by de brân oan De Kelders yn 2013, is gjin goede saak foar brânfeilichheid yn de binnenstêd. Dat seit...\nLês mear oer: Frijspraak yn saak brân De Kelders net goed foar feilichheid.\nNard Brandsma de bêste ljepper yn Dryltswo 26-07-2017, 06:54Nard Brandsma wie tiisdeitejûn wer ris de bêste fierljepper. Yn Drylts ljepte de Warkumer nei 20.33. Sytse Bokma fan Hylpen waard twadde mei 19.46, Ysbrand Galama fan It Heidenskip...\nLês mear oer: Nard Brandsma de bêste ljepper yn Drylts.\nAccolade sil hûnderten âlde balkons oanpakke wo 26-07-2017, 06:40De helte fan de 614 âlde balkons dy't wenningkorporaasje Accolade ûndersocht hat, foldocht net oan de easken. By twa fan de balkons wie sels akút gefaar. Dat blykt út in ûndersyk fan de wenningkorporaasje nei hierwenten mei balkons yn en om...\nLês mear oer: Accolade sil hûnderten âlde balkons oanpakke .\nFIDEO: Kompliaasje fan de Profronde fan Surhusterfeandi 25-07-2017, 23:49Tom Dumoulin wûn de 36e edysje fan de Profronde. Yn syn roze shirt sei hy nei ôfrin: "Het was mijn eerste keer hier, maar dit was echt een heel mooi criterium. Ik kom hier volgend jaar graag weer."\nWe makken in kompilaasje fan in moaie dei...\nLês mear oer: FIDEO: Kompliaasje fan de Profronde fan Surhusterfean.\nSipelboeren kinne wer tsien jier foarút mei kymremmerdi 25-07-2017, 22:35Sipelboeren binne bliid dat se in kymremmer brûken bliuwe meie. Dit hele jier drige in ferbod troch de Europeeske Kommisje, mar no't de hannel tasein hat om it middel minder skealik te meitsjen, mei it wer tsien jier brûkt wurde.\nLês mear oer: Sipelboeren kinne wer tsien jier foarút mei kymremmer.\nYta Strikwerda nominearre foar Gouden Venus van MIlo di 25-07-2017, 22:05Yta Strikwerda fan Wolvegea is nominearre foar de Gouden Venus van Milo. Dat is in priis foar minsken mei in beheining dy't wat goeds dogge foar de mienskip en dêrtroch oaren ynspirearje. Yta, dy't it syndroom fan Down hat, stiet op in list mei...\nLês mear oer: Yta Strikwerda nominearre foar Gouden Venus van MIlo .\nDumoulin wint Profronde Surhústerfean foar Mollemadi 25-07-2017, 21:37Tom Dumoulin hat tiisdeitejûn de Profronde fan Surhústerfean wûn. De winner fan de Giro d'Italia wie yn de einsprint te sterk foar Bauke Mollema, dy't twadde waard, en de Sloveen Primoz Roglic. Mei de winst wie Dumoulin de opfolger fan...\nLês mear oer: Dumoulin wint Profronde Surhústerfean foar Mollema.\nFIDEO: Dumoulin, Groenewegen, Weening en Bergsma yn S'feandi 25-07-2017, 20:47De 36e Profronde fan Surhústerfean wie dit jier sûnder de giele trui winner Chris Froome, mar mei Tour de France etappe-winners en de rôze trui. Sa is dit jier Dylan Groenewegen ien fan de dielnimmers. Hy wûn snein noch de massasprint op de...\nLês mear oer: FIDEO: Dumoulin, Groenewegen, Weening en Bergsma yn S'fean.\nRobbeboat oan de grûn, KNRM evakuearret 100 toeristendi 25-07-2017, 20:19De KNRM hat tiisdeitejûn by it Amelân 96 passazjiers evakuearre fan it WL35 Brakzand dat op de Blauwe Balch yn de Waadsee oan de grûn rekke wie. It giet om in saneamde robbeboat, mei toeristen dy't seehûntsjes sjen wolle. By floed rekke de boat...\nLês mear oer: Robbeboat oan de grûn, KNRM evakuearret 100 toeristen.\nRobbeboat oan de grûn, KNRM evakuearret 96 toeristendi 25-07-2017, 20:19De KNRM hat tiisdeitejûn by It Amelân 96 passazjiers evakuearre fan de WL35 Brakzand dy't op de Blauwe Balch yn de Waadsee oan de grûn rekke wie. It giet om in saneamde robbeboat, mei toeristen dy't seehûntsjes sjen wolle. By floed rekke de boat...\nLês mear oer: Robbeboat oan de grûn, KNRM evakuearret 96 toeristen.\nMêst fan sjarterskip brekt op de Iselmar di 25-07-2017, 19:53Op de Iselmar is tiisdeitemiddei de top fan de mêst fan in sjarterskip ôfbrutsen. De top fan de mêst bleau by de gaffel stykjen en foel net op it dek. Dêrtroch rekke der net ien ferwûne. Trochdat de mêsttop ôfbrutsen wie, koe it grutseil net nei...\nLês mear oer: Mêst fan sjarterskip brekt op de Iselmar .\nMêst fan charterskip brekt op de Iselmar di 25-07-2017, 19:53Op de Iselmar is tiisdeitemiddei de top fan de mêst fan in charterskip ôfbrutsen. De top fan de mêst bleau by de gaffel stykjen en foel net op it dek. Dêrtroch rekke der net ien ferwûne. Trochdat de mêsttop opbrutsen wie, koe it grutseil net nei...\nLês mear oer: Mêst fan charterskip brekt op de Iselmar .\nSkerpere kontrôle provinsje op ûneigentlik gebrûk subsydzjedi 25-07-2017, 19:25Om misbrûk en ûneigentlik gebrûk fan subsydzjes foar te kommen hat de provinsje Fryslân de regels oanskerpe. Ek binne trije tafersjochhâlders oanwiisd. Sy hawwe it foech om kontrôles út te fieren by bedriuwen of ynstellingen. De provinsje wol ek...\nLês mear oer: Skerpere kontrôle provinsje op ûneigentlik gebrûk subsydzje.\nFile op A7 by Drachten nei ûngelok op ôfrit A7 di 25-07-2017, 18:17Op de ôfrit Easterwâlde fan de A7 by Drachten is tiisdeitemiddei in persoan ferwûne rekke nei in iensidich ûngelok. Troch noch ûnbekende oarsaak bedarre de auto tsjin de fangrail wêrnei't de auto op de ôfrit ta stilstân kaam. Meiwurkers...\nLês mear oer: File op A7 by Drachten nei ûngelok op ôfrit A7 .\nCambuur lûkt trije spilers oan: Smeets, Rosheuvel en Schilsdi 25-07-2017, 17:54SC Cambuur wie tiisdei bysûnder aktyf op de transfermerk. Fan woansdei ôf wurdt de earste seleksje fersterke mei mar leafst trije spilers. Middenfjilder Bryan Smeets (24) komt oer fan De Graafschap. De Limboarrger Smeets makke yn 2009 syn debút...\nLês mear oer: Cambuur lûkt trije spilers oan: Smeets, Rosheuvel en Schils.\nFideo: Us camper wie hjoed yn Spikerstêd Harns di 25-07-2017, 17:36De camper fan Omrop Fryslân rydt de hiele simmer troch de provinsje. Alle dagen binne ús ferslachjouwers op in oar plak te finen. Tiisdei stie de camper yn Harns bij spijkerstad. Bern bouwe en timmerje dêr om it leven en fansels meie de oanwêzige...\nLês mear oer: Fideo: Us camper wie hjoed yn Spikerstêd Harns .\nBûtenpost krijt in eigen app mei de namme Utpost di 25-07-2017, 17:13De ynwenners fan Bûtenpost krije in eigen app. Yn dizze app stiet ynformaasje oer eveneminten en aktiviteiten, nijs oer it doarp, skiednis en foto's. Ek bestiet de mooglikheid om inoar te helpen by it útwikseljen fan kennis of praktyske saken...\nLês mear oer: Bûtenpost krijt in eigen app mei de namme Utpost .\nAksje foar behâld biotoop fjoerflinter yn Rottige Meentedi 25-07-2017, 17:09De tige seldsume grutte fjoerflinter krijt dit jier noch wat ekstra help yn natuergebiet de Rottige Meente by Wolvegea. Europa betellet der oan mei, want de soarte is eins allinnich noch mar hjir te finen. It sompegebiet is ea troch ferfening...\nLês mear oer: Aksje foar behâld biotoop fjoerflinter yn Rottige Meente.\nSiep Anema wol opsette grizzlybear opnij ymportearedi 25-07-2017, 16:38Siep Anema fan Arum sil syn opsette grizzlybear mooglik opnij ynfiere. Anema helle de bear yn 2014 út Kanada nei Nederlân, mar omdat er net de goeie papieren hie, waard it bist yn beslach naam troch it ministearje fan Ekonomyske Saken. It bist...\nLês mear oer: Siep Anema wol opsette grizzlybear opnij ymporteare.\n"Personiel Duinen Zathe skeat wol tekoart"di 25-07-2017, 15:53De meiwurkers fan Duinen Zathe yn Appelskea binne wol deechlik tekoart sketten by it ûngelok mei de achtbaan fan ôfrûne snein. Dat seit Erwin Hoekstra fan Lutjegast. Syn dochter fan alve en syn mem rekken ferwûne doe't de achtbaan in ûnferwachte...\nLês mear oer: "Personiel Duinen Zathe skeat wol tekoart".\nJanneke Ensing wint frouljuskritearium Surhústerfeandi 25-07-2017, 15:10Janneke Ensing hat tiisdei it kritearium foar froulju yn Surhústerfean wûn. De hurdfytster út Gieten pakte mei fjouwer oaren in ronde foarsprong en fytste dêrnei by de rest wei om solo oer de finish te kommen. De sprint nei 60 km hurdfytsen der...\nLês mear oer: Janneke Ensing wint frouljuskritearium Surhústerfean.\nFryslân rint fol mei toeristendi 25-07-2017, 14:31It giet dat it slydjaget mei de toeristyske sektor yn Fryslân. De besetting fan hotels, campings en bygelyks bêd en brochjes wie yn july foar 95 prosint beset en ek augustus is der hast in folsleine besetting. Net allinnich de Waadeilannen dogge...\nLês mear oer: Fryslân rint fol mei toeristen.\nFolkstúntsjes yn Easterwâlde wurde yn de nacht fernielddi 25-07-2017, 14:20Eigeners fan folkstúntsjes oan de Ter Borgleane yn Easterwâlde hawwe nachts te krijen mei fernielingen. It giet alle jierren wol in kear mis yn de simmerfakânsje, mar sa slim as no hat it noch net west. Túnark leit oeral, plestikken kassen wurde...\nLês mear oer: Folkstúntsjes yn Easterwâlde wurde yn de nacht fernield.\nSkylge nimt ekstra maatregels tsjin oerlêst fan jongerendi 25-07-2017, 14:05Skylge nimt ekstra maatregels om oerlêst troch fakânsjefierende jongeren foar te kommen. Dat is dien neidat it tal klachten oer oerlêst ferline jier flink tanaam is. It giet benammen om meldingen út de doarpen Midslân en Landerum.\nLês mear oer: Skylge nimt ekstra maatregels tsjin oerlêst fan jongeren.\nYn it earste healjier 456 kear mei sukses ynbrutsendi 25-07-2017, 13:53Yn de earste seis moanne fan 2017 ha ynbrekkers 456 kear sukses hân yn Fryslân. Dat docht bliken út in analyze fan de nasjonale plysjesifers. Der waard yn ús provinsje 591 kear besocht om yn te brekken. Dat betsjut dat 135 ynbraken net slaggen en...\nLês mear oer: Yn it earste healjier 456 kear mei sukses ynbrutsen.\nWyb Feddema krijt frijspraak foar brân De Keldersdi 25-07-2017, 13:16De rjochtbank hat Wyb Feddema fan Ljouwert frijsprutsen foar de brân op De Kelders yn de Fryske haadstêd. De rjochtbank folget dêrmei net de eask fan it Iepenbier Ministearje, dy't fynt dat Feddema 'dood door schuld' te ferwiten is. De eask fan...\nLês mear oer: Wyb Feddema krijt frijspraak foar brân De Kelders.\nHimpkwekerij Raard oprôle, trije Brabanners oppaktdi 25-07-2017, 11:46De plysje hat ferline wike yn in pleats yn it bûtengebiet by Raard in grutte himpkwekerij ûntdutsen. Letter waarden dêrfoar trije...\nLês mear oer: Himpkwekerij Raard oprôle, trije Brabanners oppakt.\nLommel meldt dat Mathias Schils nei Cambuur gietdi 25-07-2017, 11:02De Belgyske middenfjilder Mathias Schils komt nei SC Cambuur. De 24-jierrige spiler komt oer fan Lommel SK, dat útkomt op it tredde nivo yn België. Schils sil nei alle gedachten tiisdeitemiddei keurd wurde. Lommel meldt de transfer op de eigen...\nLês mear oer: Lommel meldt dat Mathias Schils nei Cambuur giet.\nAuto by klaverblêd It Hearrenfean op de kop yn 'e sleatdi 25-07-2017, 10:52Op de A32 by It Hearrenfean rjochting Ljouwert is tiisdeitemoarn in auto op de kop yn 'e sleat bedarre. Ien persoan is mei ûnbekende ferwûningen nei it sikehûs brocht. By it klaverblêd rekke de auto, dy't út de rjochting Stienwyk kaam, fan de dyk...\nLês mear oer: Auto by klaverblêd It Hearrenfean op de kop yn 'e sleat.\nKollum: "De brune toeter"di 25-07-2017, 08:21"Der sit in luchtsje oan dizze kollum. Dat sit sa. Okkerdeis trof ik kunde dy’t ik al in skoftke net sjoen hie. Hy wie by de frou wei en hie, de lêste kear dat wy praten, in nije freondin. Nei’t wy inoar op it skouder slein hiene frege ik him hoe...\nLês mear oer: Kollum: "De brune toeter".


Rockploech SPUL (sjongteksten)\nRockploech Spul sjongteksten\n© 2005-2007 Goaitsen van der Vliet, Enschede. Werom nei Rockploech Spul foarside.\nMuzyk Goaitsen van der Vliet (1974)\nWer sil ús brede boarst de fûle fijân keare.\nWer sil ús fryske frat de kneppels tsjen.\nWer sil ús wraksen skaai it lân broekseare.\nWer sil ús mapske trad de rimpen knysterfen.\nEale deale, fryske beale, grokkelje it diggelfjoer.\nRane baarne, hyske fane, brikkelje de lêste toer.\nFlean of, flean op, flean op mei rune trompen.\nFlean op oer sangen, bjusterbosk en glysterpaad.\nDan sil ús heitelân wer út 'e klaai ferslompe.\nRip tangelgoas if maze bjarre gnieden kiterfaat.\nDe lêste toer!\n(Tekst út de bondel Boartersboekje 1909 en sextich fan R.R. van der Leest. Dit wie in soarte fan selskipsliet foar it Frysk Studinteselskip Twinte (1973-1979). Reinder van der Leest wenne doe noch yn Enschede.)\nBauke Kuiper, Goaitsen van der Vliet, Reinder Wassenaar (1976)\nMuzyk: Rock around the clock, Bill Haley (earste ferzje), Goaitsen van der Vliet (ferzje 1979)\nIen, twa, trije, fjouwer, fiif, seis, sân.\nDit is de rock fan it platte lân.\nLjochten út yn 't hinnehok.\nIt is tiid foar de Arum Rock!\nHin en wer, op en del.\nAlle memmen wurde kjel.\nAlle feinten oer de wjuk\nen mei de fammen fan 'e kruk.\nAlle hinnen op 'e stok.\nDat is de Arum Rock.\nGiselje de klean fan 't fel.\nAlle feinten yn it spier\nen mei de fammen oer de flier.\nFingers taaste nei it lok\nûnder de Arum Rock.\nO wat bin dy fammen glei.\nFarske aaien by de rûs\nen alle hinnen yn 'e sûs.\nIen kear noch, in lêste skok.\nDat wie de Arum Rock.\nMuzyk: Goaitsen van der Vliet (1976)\nAs ik it Saailân sjoch mei al dy weinen,\nkreas parkearre yn in stram gelid,\ndan prykje my meastal de fingerseinen,\nomdat ik noch oars en rommer wit:\nWat jonges dy't, al bleau 't ek in reinder,\nfûleindich skopten tsjin in keale tennisbal\nen freeds de hjerringbonken dy't dêr leine.\nDe wrâld feroaret hurder as men wol.\nSjoch ik de Ie nei Dokkum mei de einen,\nwylst in ferkearsstream oer de rûnwei sjit,\nde fjouwerkante flets my 't sicht beheine,\ndit griener byld him net ferdriuwe lit:\nWat jonges dy't dêr strúnden alle sneinen\nen boarten op in heal ferrotte jol,\nde hite pearkes dy't te hymjen leine.\nEn dan ús eigen strjitte, de Bagijne,\ndy't no fol kreakpannen, sanearing sit,\ngjin famkes dy't dêr keatseballen heine,\nmar yn gedachten sjoch ik faken dit:\nWat jonges dy't har eigene domeinen\nferdigenen tsjin knapen fan de Brol,\nde bakkerts foar de Westertsjerke leinen.\nBewurking Goaitsen van der Vliet (1977)\nMuzyk: Venus in furs, Velvet Underground\nGleie, gleie, gleie learen learskes,\nswypslaan famke, yn 'e nacht,\nslaan dyn tsjinner, lit him net allinne.\nReitsje 'm sear en meitsje 'm klear.\nSmoarge fratsen, fan preutsjes fan 'e strjitte,\nkrap yn 'e klean as it heve sil:\nsabearebûnt mei bluisterige opskik.\nWredens wat jin dêr te wachtsjen stiet.\nIk bin wurch, út 'e liken.\nIk bin sêd foar tûzen jier.\nTûzen dreamen dy't my narje.\nReade triennen oer de flier.\nSobje ôf, dy gleie learen learskes,\nlearen learskes yn 'e nacht.\nToarnetonge, de riem dyst oer de lea krijst.\nUnmeilydsum, smeulsk is har glimke.\nLytse man, op knibbels foar de frou,\npriuw de swipe, de fyn ynleine leafde,\npriuw de swipe en smeekj' om mear.\nswypslaan fanke, yn 'e nacht,\n(Earste nûmer dat Rockploech Spul spile)\nKobus fan 'e Westerein\nMuzyk: Goaitsen van der Vliet (1977)\nOer smelle autodiken hinne\nstoot in giel mei swarte Ein\nnei in lokjend lân fan sinne,\nfier fan kjeld en wyn en rein.\nIt is de Ein fan Kobus fan 'e Westerein.\nIen moanne bûtenlân fertsjinne\nnei in jier hast sûnder ein.\nUnderweis en gâns allinne.\nIt is noch in hiel lang ein.\nIt is sa'n ein foar Kobus fan 'e Westerein.\nEn juster mar net sliepe kinne,\nhiele nacht hast wekker lein\nfan de frôlju dy't dêr binne,\nhiele hiten wie him sein.\nDat wie der sein tsjin Kobus fan 'e Westerein.\nOf hy te hurd fleach of dy oare\nhat it lot gjin acht op slein.\n't Hat neat oan 'e klap feroare,\nknoeid en stikken wie de wein.\nDat wie de wein fan Kobus fan 'e Westerein.\nDat wie de ein fan Kobus fan 'e, fan 'e Westerein.\nR.R. van der Leest, bew. Goaitsen van der Vliet\nHite bliksem, gleone Janke,\nwêr wiesto niiskrektsa fanke?\n'Leave Bauke ik wie by myn Reinder yn 't strie.'\n'Leave Goaitsen ik wie, by myn Bauke yn 't strie.'\n'Leave Reinder ik wie, by myn Goaitsen yn 't strie.'\n(Dit waard faak brûkt as lûdtest.)\nGoaitsen van der Vliet (1977)\nAs jongfeint tochtsto dast tûk en tiidleas wiest,\nit hiele libben foar dy hiest.\nWat te dwaan? De dagen wiene fierstelang,\noeren by de rûs en foar de dea wiesto net bang.\nNo al dy jierren letter witst wol better:\nTiid giet oan dy foarby.\nIt rint dy troch de fingers as lei wetter,\nút dyn libben wei, elke dei.\nIk sjoch dy sitten yn dyn nachtklean foar it rút.\nDe pine skynt dy ta de eagen út.\nWat te dwaan? De dagen bin sa lang net mear.\nIt wachtsjen docht dy sear, want do wiest noch lang net klear\nmei al dyn prakkesaasjes, ferdivedaasjes.\nLibje kinst net oppenij.\nJou dy del en meitsje risselwaasjes,\nde ein komt tichterby, elke dei.\n'Letter kômstû wer, mar de stritten wienen dinent net mear. In hontsje miigde tsjin 'e muorre fan De Hoek, dêr't jim stonnen mei peuken en flibe, Douwe Sied. Ja, hy wie der noch al, Lykele mei de karre, hy skode hymjend foarby, ierdappelskilen. Hy rôp it heuch tsjin bline finsters, gjin fraach, gjin antwurd. Wist er is dan net? Nee, hy koe se ek net, de memmen mei pûden en nije bern, wat soe 't, hy hie de karre omtrint fol, hy wie syn eigen hynder. Sa ron er al dy jierren ek troch dyn onthâld, it plak dêr't alles lyk bliuwt. Egest de buorren oer, en dreamdest. Oan 'e einder knoffele noch dy frou fan 'e fyts.'\nMei de dea op 'e lea bliuwst allinne.\nKinst noch rinne mar witst net wêrhinne.\nIt lêste sinneljocht streaket dyn ynwite hân\nWolst wol sliepe mar dyn eagen stean yn 'e brân,\nstean yn 'e brân.\nMuzyk: White light/white heat, The Velvet Underground\nWyt ljocht fjurket, fertizet myn kop.\nMyn leave jonge, dat swypket my op.\nWyt fjoer tûkert ta de teannen út.\nO leave santjin, hoe kom ik hjir út?\nWyt ljocht flimet troch myn dwile kop.\nIt giet sa gysten en it hâldt mar net op.\nWyt fjoer hat myn tinzen stikken frijd.\nWêr sil dit hinne yn 'e goedichheid?\nOe-oe wyt ljocht!\nMoatst ris sjen, moatst ris sjen, it sil heve, ja dizze kant!\nWitst it net? Krûp út dyn holle, kinst alles sjen.\nOe-oe wyt fjoer!\nTink om 'e hûn, tink om 'e hûn. Watsei? De sinne stiet sa heech!\nBist der noch? Hjir hinne! Jou my de kaai Kaai.\nNo sil 'k dy sizze, no ha 'k it dy sein.\nWyt ljocht is my yn 'e plasse slein.\nWyt fjoer bliksem is gjin berneboarterij.\nOe heden nee, dêr is de ein fan wei.\nWyt ljocht komt my no wol wat oer it mad.\nIk wit net iens mear wat der allegearre bart.\nLeave santjin, hoe kom ik hjir út?\nDit kin net duorje. Tiid stiet net langer stil. Ho hynder!\nHâld dy fêst, hâld dy fêst, de stoarm hellet oan. Toe dan ju!\nWa hat hat in stik út de sinne fretten? Dit kin sa net! Dit kin sa net!\nIk kin 't net langer daaie. Ik moat dy kant mar werris út. Hjir wei!\nGoaitsen van der Vliet (...)\nMuzyk: Sweet Jane, The Velvet Underground\nDêr stean se op 'e hoeke,*\nsigretsjes yn 'e hân:\nSytse mei de Solex,\nwêr hat er syn ferstân?\nTeake' en Douwe stean te flybkjen\nen Reade Frâns, dy hat te folle hân.\nAllemachtich, no moat er al wer pisje!\nHee, hee, hee, wêr is de brân?\n't Is sneen\nHaa, dêr komt Jelle strúnder,\ndy hat te folle sjoen\nyn droege sleatten en beamkeguod,\nwêr hat er syn fatsoen?\nWytst wat er dien hat? Hin? Fiislakje mei skoalbern!\nKom mei jonges, raam him fan 'e fyts,\nen meitsje 'm boargemaster,\nen net te sunich, dan hâldt er him wol lyts!\nWat moatst oars yn dit doarp?\nDer is neat te beleven.\nHoe komst dan troch de tiid?\nAs der ris wat is, dan is it mar foar even.\n* Dit wie de hoeke Skoalstrjitte/Legewei yn Burgum.\n(Reade Frâns en Douwe Sied wiene Burgumer doarpsfiguren. Allinne de lêstneamde ston wolris op 'e hoeke. Teake ston der hast alle dagen.)\nGoaitsen van der Vliet (1978)\nBisto dat Hindrik? Ik hie 't earst hast net sjoen.\nIk ken dy sa net, yn sa'n kreas boesgroen.\nIt is ek al wer safol' jierren lyn.\nEn wat jin bybliuwt is dan eins mar skyn.\nMar dasto sa feroarje soest\nwie net wasto woest.\nWêr hasto west? Wat ha se mei dy dien?\nO ik sjoch it al, bist in grutte jonge no.\nWiest ek sa'n suertsje, of moat ik sizze fan jo?\nMoatst net miene dat it my wat seit\nwa't fan ús de measte sinten krijt.\nTrilje dêrom no dyn hannen sa?\nIk woe dy wizer ha.\nJa Hindrik, ja, it is hjoed hiel kreas waar.\nMar sjochst it net? Oan 'e kym driget gefaar.\nMiddenyn dyn lauwene gesicht\nGiet dyn mûle iepen en ticht.\nDat ôfwaaid praat, it hoecht net mear.\nIt docht my suver sear.\nBealgje fansels, en it is dy oan te sjen.\nBealgje foar de baas, foar de frou en foar de bern.\nJa fansels moatst dy kant mar werris út.\nTiid is jild, dit kin net út.\nDe wrâld stiet foar dy noait stil.\nDat is it ferskil.\nMuzyk: Goaitsen van der Vliet (1978)\nOeral wat, oeral wat.\nOer de podde, oer de heine,\noer it follenolkse kwea.\nEn mar treine, en mar treine\nop de moddergatske dea.\n(Yn dit foar it grutste part ynstrumintale nûmer waard de simpelseizer bespile troch seisde man en regelfeint Koos Agricola.)\nTekst: Goaitsen van der Vliet (1978)\nMysyk: Route 66, Chuck Berry\nAs jim skylk fan Ljouwert nei 't Westen gean.\nLit foaral net it blikken weintsje stean.\nKinst yn in tel de nije rykswei del.\nIt skilt wol seis minuten hast.\nKinst begripe dat dy wei der komme moast.\nYn in tel de nije rykswei del.\nSoest dy net besauwe, de grize oer de grouwe?\nFan dy wei is gjin ferlet, mear ymport hoege wy hjir net.\nDe waan! Hoe sil sa'n reesbaan Ljouwert no mear status jaan?\nHilarides wol hegerop, hoe krijt er it oars yn 'e kop,\nen Rypstra sjocht no ek it grutte ljocht.\nHy sil der sels wol it meast belang by ha\nas flechtwei nei it hillich Hollân ta.\nEn Brandsma skyt al yn deselde pot,\ndat wy sitte hjir aanst mei de smoarge brot.\nDwers troch alles hinne, hoe soe dat no kinne?\nIt giet fansels wer om it jild, dwers troch doarp en iepen fjild.\nIt is fiis, it is in griis, se binne lang net wiis.\nWer in stik fan 't fryske gea stjert in te betide dea\nen 't autoguod slacht foar master op.\nHeal Fryslân komt noch ûnder in asfaltlaach.\nstjoer dy Rypstra mar gau werom nei Den Haag.\nDan kin Brandsma foar it selde in eintsje mei,\nwant yn Frjentsjer ha se noch in plakje frij.\nYn in tel de nije rykswei del (3x).\n(Skreaun foar it Sneed-feest)\nWie't mar freed fiif oere\nAlle dagen troch de wike binne gelyk.\nMoarns al betiid op 'e fyts nei 't fabryk.\nDe prikklok dêr dy winsket ús in soad wurknocht ta.\nMar wy bin min te brûken oan kofjetiid ta.\nO wie 't mar freed fiif oere.\nO wie 't mar freed fiif oe-oe-oere, O wie 't mar freed.\nWy krij' in bakfol kofje fan it kofj'apparaat.\nIt is gjin drinken mar hy is ús bêste maat\nGau gau in sigretsje oars dan kin 't net mear.\nDe bân rint hieltyd troch, dat wy bin noait in kear klear.\nIk kin net oer dit wurk, it is my fierstente dreech.\nJûns by de frou krij 'k him net mear omheech.*\nMar goed da'k myn TV ha om my by del te jaan.\nDan hoech 'k net mear te tinken, dan hoech 'k neat mear te dwaan.\nO wie 't mar freed!\n* By it gearstallen fan de bondel mei lieten fan Fryske folksjongers makke Jan Slofstra hjirfan: 'Jûns by de frou kom ik net mear omheech'.\n(B-kant fan de single Lytse wrotter)\nGoaitsen van der Vliet (1979)\nMuzyk: I'm waiting for my man, Velvet Underground, bewurking Goaitsen van der Vliet\nby 't molkfabryk op 'e Burgumerdaam.\nIt reint as de sykte, ik ferrek fan 'e kjeld.\nIk ha skjin myn nocht, want ik bin net sa'n held.\nO ik, ik wachtsje op myn faam.\nHee jongfeint, wat hasto dêr by de ein?\nIk sis hee jongfeint, is 't dy yn 'e plasse slein?\nDat sil 'k jo fertelle, it jokket my sa.\nIk kin 't ek net helpe, dat 'k ferlet fan har ha.\nSjoch dêr komt se al oan, foar de safolste kear\nop har hege skuon, fan dat smoarge glêde lear.\nSe is noait betiid, se is altyd let,\nen as 't har wat fregest, dan wit se it net.\nGau nei ús plakje yn 'e leite fan 't hok.\nDêr taast ik temûk by har ûnder de rok.\nMar dat wol se net lije, dat giet har te fier.\nIt bliuwt tútsjeboartsjen en streakjen oer 't hier.\nEn dat gepiel mei dy sluting, dy sit sa fêst as in hûs.\nDat muoit my ôfgryslik, se hat al by de rûs.\nEn foar't it wat wurdt, dan moat se al wer fuort.\nMar werris besykje as 'k har moarnjún wer sjoch.\nIk wachtsje op myn faam.\nDe hiele dei, de hiele dei\nDe hiele godgânske dei wachtsje 'k op myn faam!\n(Dit is in Fryske bewurking fan "I'm waiting for the man" fan The Velvet Underground. Hjiryn dus net in wite junk dy't op syn swarte dealer stiet te wachtsjen, mar in opslûpen jonge dy't it foar de safolste kear besiket by syn faam en alwer syn sin net krijt. Fansels mei in knypeech nei in âld ferske fan C. Wielsma: "Op 'e Burgumerdaam dêr wennet myn faam, ja minsken, dêr tsjinnet myn Wytske. Faak frij ik mei har, och toe, sis ik mar, och toe, jou my jit ien lytske." Der is ek in autobiografysk elemint: Goaitsen syn legere-skoalleferkering wenne letter by it molkfabriek op 'e Burgumerdaam. Mar dat is dan ek it iennichste.)\nJouke Douma, Goaitsen van der Vliet (1979)\nMuzyk: Goaitsen van der Vliet\nDû wiest noch mar sa'n bûkemantsje,\ndoe kôm jim heit al oan syn ein.\nMar jim mem hat jim der trochskuord\nmei wat sinten fan 'e heugerein.\nJa se mienden it sa goed mei jim,\njim seinen altyd moai `bedankt mijnheer'.\nDêr bistû mei greutbrocht:\ngjin wurd oerdwars en gjin gekrimmenear.\nSa bliuwst in lytse wrotter\nJim pake is ferrimmetike yn dat smoarge kâlde fean\nen jim heit hat him ferbealige foar in rudich bytsje lean.\nAah, en dû wytst net oars!\nKoest moai gau al fuort te wurkjen\nby in smoarryk' âld heareboer.\nIt foel dy goed ou, mar diest dyn bêst,\nwant der bleaunen heul wat wurkleas oer.\nNee dû koest it heulendal net helpe fan dat skiep\ndat yn 'e sleat rekke wie.\nMar likegoed leist foar him op 'e knibbels\ndoe't er gjin ferlet mear fan dy hie.\nSa bliuwst in lytse wrotter (...)\nWiest sa bliid, man, as in protter,\ndoest oant wurk koest op it stjonkfabryk.*\nGappest gauris nei de siken,\nmar dan woest fansels wol wer om lyk.\nNo wytst wêr't se dy mei grieme lieten,\nmar wat soe 't, foar dy is 't ommers al te let.\nHoechst noait mear te wurkjen\nen by dyn ouskie bist noch yn 'e blommen set!\n* It Stjonkfabryk en De Sjemie wiene yn de jierren sechtich folksnammen foar de NTF (Nederlandse Thermochemische Fabrieken) yn Sumar, oan de oare kant fan it kanaal. De dea fan in Burgumer by in brân dêre makke in djippe yndruk yn it doarp.\nGoaitsen van der Vliet (1980)\nIt is al let,\ndo skoost it gerdyn in eintsje iepen.\ndo hast dyn nocht en it is tiid om te sliepen\nmar wa wit, wat dêr oeral bart?\nDe wrâld is rûch, mar net foar dy.\nkrijst it nijs as in tekken oer dy hinne.\nIt giet te fier.\nIt let dy neat of do moatst dy raar fersinne.\nYn it tsjuster fan in smelle stege\nleit in famke yn in grutte plasse bier.\nIt kin fansels ek lang gjin ljocht ferneare,\nwant se is noch mar amper trettjin jier.\nMoatst ris sjen\nIn jong baaske sit der by te hymjen,\nwant soks hied er noch net earder by de ein.\nMar syn fingers hoege suver net te sykjen.\nEn foar't se 't wit, hat er har al skeind.\n(Dit wie it langste Spul-nûmer. De tekst ston feilik noch yn 'e steigers)\nIk wist net hoe 'k it hie\nGoaitsen van der Vliet (1981)\nIk wist net hoe'k it hie.\nIk wist net wêr't ik wie.\nIk lei yn 'e koer\nmei ien dy'k net koe.\nIk tocht wa bisto,\nwat moat ik no\nen ik sei:\nit muoit my om dy,\nmar ik moat hjir wei!\nJouke Douma (1977)\nMuzyk: Jouke Douma, Goaitsen van der Vliet (1977/1981)\nDer is no ien yn myn libben kaam (Sjûbidûwa, lekker hyt)\nDêr hie ik earder net folle fan fernaam (Sjûbidûwa, lekker hyt)\nSe is der moarns, se is der jûns, dit kin sa net.\nIk nim har alle nachten mei op bêd.\n(Sûpengroatten) Ik hâld fan dij\n(Sûpengroatten) Do bist fan mij\n(Sûpengroatten) Der is mar ien brij:\nIk hie sok lekkers noch net earder hân (Sjûbidûwa, lekker hyt)\nHar smaak benimt my nochris it ferstân (Sjûbidûwa, lekker hyt)\nNoch efkes en ik krij in nuver kompleks,\nwant ik doch allinne mar oan sûpengroatten‑seks.\n(Ferske út de foarstelling fan de kabaretploech Grut Spul dy't yn 1977 de Dykstra-tsjelke fan it Krystkongres fan Fryske studinteselskippen definityf meinôm nei Twinte)\nMuzyk: John Anemaet, Goaitsen van der Vliet\nIt is sa'n tizeboel by my yn 'e holle.\nIk haw it lang net mear sa goed foar 't ferstân.\nIt wurdt my allegear in bytsje tefolle.\nIk stek it alderleafst de kop noch yn it sân.\nWant oan de einder lizze de bommen ree\nen se seinen juster op tv\ndat wy rêstich sliepe kinne,\nmar wat moat in mins allinne?\nIk wol nei hûs.\nDat is myn blûs.\nIt is sa'n tizeboel oeral om my hinne.\nAlles bedoarn, ik kin 't net mear oan.\nKoe it mar hielendal opnij begjinne.\nIk kin net langer wachtsj' op moarn en oare moarn.\nWant om te flechtsjen is it al fierstelet.\nBy de spoardyk fyn ik de frede net.\nDe treinen dy't foarbygean\nlitte my allinne stean.\n(Skreaun foar de Ljouwerter kearnwapenmanifestaasje yn 1981)\nGoaitsen van der Vliet (1982/1987, by de ein en de reuny fan Rockploech Spul)\nUnderweis, gjin stap fierder,\nnei in skûlplak foar de rein.\nSykjend om in útwei út de dream\nhat men fan alles by de ein.\nIk moat hjir wei.\nHieltyd wer, de yllúzje\ndat it noch wat wurde soe.\nHieltyd wer woe 'k ha it lei him oan mysels,\ndat it deagewoan net koe.\nIk moat hjir wei!\nHieltyd wer, de konklúzje,\ndat it neat mear wurde kin.\nWat hat it allegear dan noch foar doel,\ndat ik hjir, hjir noch bin.\nMar ik wol hjir noch lang net wei. It is my sa wol goed, hjir te stean mei in gitaar en in mikrofoan, en mar balte en raze!\nIk wol jimme noch ien kear foarstelle: René Doesburg op pielgitaar, Bauke Kuiper op basgitaar, John Anemaet op Farfisa, de legindaryske Reinder Wassenaar op slachreau, en achter de knoppen, man fan 'e earste oere, Koos Agricola. En ik wie der ek noch. Dat wie dus Rockploech Spul, goed foar in goed oere, mei in grouwélich stik muzyk. Foar de lêste kear spylje wy jim de earen fan 'e holle. Toe mannen, alles iepen en fol gas! Hâld my fêst, hâld my fêst...\nGoaitsen van der Vliet (1987)\nIk wit net hoe 't it kin\nIk doch it net mei sin\nIk kom dy oeral tsjin\nOeral wêr't ik bin\nWêr't ik bin\nIk sjoch dy yn 'e stêd\nYn in winkelrút\nEn yn elke lange gong\nGiesto foar my út\nFoar my út\nAs ik dan wer foar dy stean\nDan baarnt my de hûd\nDan lit ik my sa wer gean\nEn wat soe 't?\nEk al is nije langst ús lean\nHjoed is hjoed\nIk hâld de siken yn\nTel de stappen dy't ik set\nIk doch de eagen ticht\nOars bisto der net\nDo bist der net\n(Nij nûmer op de reuny op it earste Aaipop-festival yn Nijlân)\nTeksten foar Deadbeat Oars (net op Aaipop 1991)\nGoaitsen van der Vliet (1990)\nSjochst dysels rinnen yn Downtown L.A.\nWitst net wêrhinne, hast gjin inkeld idee.\nSleepsoaljend, de holle foardel\nûnder in sinne dy't brânt as de hel. Dat bisto!\nIs dit in film? Is dit in dream, miskyn?\nMuorren, minsken, ien lange stream\nKleure plaatsjes skowe starich foarbij, en\nde kop dy mealt dy oan ien tried wei. Dat bisto!\nHeinst de lûden fan it jachtsjend ferkear,\nminskestimmen, flarden petear.\nBliuwst der bûten, do hearst der net bij.\nSoest wol wolle mar dêr bist der net mei. Dat bisto!\nKinst wol tinke dat it noch wol wat wurdt.\nIt libben is lang en de wrâld is sa grut.\nMar wêrst ek bist, man, it jout dy gjin sprút:\ndyn hûd is in kouwe en do kinst der net út. Dat bisto!\nSjoust mar wat troch, mar do kinst likegoed\nstean bliuwe op sa'n dei as hjoed.\nKinst ek wol keare, it oare út gean,\nof rûntsjes rinn' en nergens stil mear by stean. Dat bisto!\nSikest dysels yn dyn spegelbyld.\nGjin spoar! Wêr bisto fersyld?\nFynst neat mear, hoe fier as 't ek giest\nas it gefoel dast gewoan net bestiest. Dat bisto!\nMuzyk: Arthur van Wijck Jurriaanse, Goaitsen van der Vliet\nIk ha myn jierren net fergriemd\nIk ha fan alles útbesocht\nA'k yn 't foar alles witen hie\nHie 'k my tûzen kear betocht\nWat haw ik dien?\nDaliks komt de bile del\nDe pearse plakken oer myn lea\nwize op in wisse dea\nNee, man, ik kin it net oan\nAlles ha'k foar altyd bedoarn\nWat haw ik dien? Daliks komt de bile del\nBy einbeslút is myn lêste wil\nDa'k it net mear fernimme sil:\nIt fallen yn de reiden koer\nIt jûchhei fan it folk - finaal oerstjoer!\nMuzyk: (...), Goaitsen van der Vliet\nOnderweis nei Harlem bekrûpt my de huver\nIk bin ek mar in wytkop, in stjerlike strúnder\nMyn switt'rige hannen trilje, ik kniip yn it stjoer\nIk ha ferlet fan dy spanning, in faai aventoer\nBlyn spul, de deawei lâns!\nBlyn spul, wat kâns?\nStoepen en stegen oereegjend sjoch ik se wer stean\nDe lytse swarte famkes, al heal út 'e klean\nIt hart slacht my achtentachtich, sa bin 'k der om spand\nIk wyt dat se alles wol dogge foar my koaning klant\nSe binne meast wat meger, mar sa licht yn 'e hân\nIt golle streakjen en sobjen benimt my 't ferstân\nDan wol ik it ha sa'k it ha wol, moai suver en klear\nGewoan mei blanke sabel. En dan noch in kear.\nDêr hast it wer, dy nije sensaasje\nop syn wei troch bealch en brein\nIt is gjin dream, gjin ferdivedaasje\nNet te kearen as in ridende trein\nKinst fernimm' oan myn giizjende siken\nWill' en pine lizze ticht by elkoar\nIk jou my oer, doch mar wer wast wolste\nIk wit it wol, do hast it goed mei my foar\nSjoch my lizzen op de iiskâlde stiennen\nIk soe wol wolle mar ik kin net oerein\nKlokken liede foar my oan 'e einder\nIt kin net oars mear, dit wurdt de ein\n02-01-2010, Bits & Books, post goaitsen@home.nl


Oanriding by Skarsterbrêge | Omrop Fryslân (advertinsje)\nOanriding by Skarsterbrêge 15 jun 2006 - 10:46\nOp de autodyk A6 by Skarsterbrêge binne woansdeitemiddei twa ynwenners fan Zwijndrecht ferwûne rekke. It giet om in 58-jierrige automobiliste en in ynsittende fan 62 jier.\nDe bestjoerster botste op in rige auto's dy't stilstie foar in brêge. De bestjoerder fan de auto dêr't de frou op botste, kaam der sûnder ferwûnings fan ôf. De ynwenners fan Zwijndrecht binne ôffierd nei it sikehûs op It Hearrenfean.\nKorreksje meldeLês foarTrefwurden: argyfView the discussion thread.Diel dit berjocht op: 15-06Enerzjy besparje op 't Fean 15-06Van der Burg tredde yn Annen Besjoch ek...


Missy – amp – fisy – Arcadia\nDit is Arcadia\nAs Stichting Ljouwert-Fryslân 2028 leauwe wy yn in sterk Fryslân, dat bydraacht oan in krêftige Europeeske mienskip. Wy sette keunst en kultuer yn om Fryslân yn hiel Europa op de kaart te setten en om ús moaie provinsje noch moaier, earliker en duorsumer te meitsjen. Mei ús programma’s stimulearje wy minsken en organisaasjes om gear te wurkjen, yn en bûten har eigen mienskippen. Sa bliuwt Fryslân in noflike provinsje om yn te wenjen en drage wy by oan in grutter gefoel fan wolwêzen én oan mear wolfeart. En dêr hawwe alle Friezen baat by.\nYn it folksliet sjonge de Friezen fan it ‘bêste lân fan d’ierde’. Út dy grutskens wei wolle wy goed foar ús provinsje soargje. Dêrom sette wy mei ús kulturele program Friezen en net-Friezen oan ta tinken: ‘hoe kinne wy goede foarâlders wêze foar de generaasjes nei ús?’ Mei de mienskip betinke keunstners en kultuermakkers projekten dy’t útnûgje om nei te tinken oer dizze fraach. Om alternativen te betinken foar de takomst en om in moaie wrâld efter te litten foar ús bern.\nDe basis dy’t troch Kulturele Haadstêd lein waard, wurdt sa fuortsterke. De ûnderfinings, netwurken en projekten dy’t dêrút ûntstien binne, brûke wy no om Fryslân sterk en duorsum te hâlden. Dat dogge wy mei de mienskip, mei keunstners en kultuermakkers. Sa kreëarje wy net allinne in bloeiend Fryslân, wêryn’t elkenien him sjoen en belutsen fielt, mar binne wy ek in foarbyld foar lanlike gebieten yn Europa.


downloads 31 590\nAuthor: Project Iepen Himmel, 2D paniel troch Ken Mitchel\nHegere kwaliteitsflaters! Wite kleuren fan Air France (âlde kleuren 2005). Enkli in basis VC en in 2D paniel fan Ken Mitchel, plus oanpaste klanken.\nDe Airbus A340 is in fleantúch fan fjouwer motorslûzers dy't grutte bedriuw makke binne troch Airbus. It is beskikber yn ferskillende ferzjes ôfhinklik fan de kapasiteit of berikberens. Dizze famylje fan apparaten is ûntwurpen mei in ûntwerp dy't fergelykber is mei de Airbus A330, mar hat fjouwer motors ynstee fan twa.\nYn juny 1993 hat de A340-211 twa wrâldrekresen fêststeld yn 'e weromreis fan Le Bourget (Frankryk) International Airport en Auckland (Nij-Seelân): in rekôrôfstân 19 mei 014.31 kilometer sûnder de grûn rekke en in rappeart mei in gemiddelde fan 789.86 km / h. Dizze record waard twa kear brekke troch Boeing 777, de earste kear yn april 1997. (boarne Wikipedia)


'Wâlden gjin nasjonaal lânskip' | Omrop Fryslân (advertinsje)\n'Wâlden gjin nasjonaal lânskip' 04 jan 2005 - 13:46\nDe Wâlden moatte perfoarst gjin saneamd Nationaal Landschap wurde. Dat fynt boargemaster Lyklema fan Achtkarspelen.\nIn Nationaal Landschap is in gebiet dat troch it Ryk oanwiisd wurdt, en dêr't de natuer foarrang krijt boppe de ekonomy. Lyklema is benaud dat de bedriuwichheid op slot komt en dat ek net genôch romte oerbliuwt foar de needsaaklike wenningbou, rekreaasje en toerisme. Ien en oar giet ten koste fan de leefberheid, sa stelt Lyklema.\nKorreksje meldeTrefwurden: argyfLês foarView the discussion thread.Diel dit berjocht op: 04-01'Anonime ynfo foar útsetting' 04-01Noch gjin tongblierkompensaasje Besjoch ek...


Yn Tresoar te Ljouwert, yn de trijehoek', is de lytse útstalling oer Berendina Huber, better bekend as Diet Huber, noch oan 28 augustus ta te besjen.\nDe útstalling is ynrjochte nei oanlieding fan de literêre neilittenskip fan de skriuwster en yllustratrise. Dy is oardene, beskreaun en publisearre yn it boek dat op 30 april 2015 presintearre is: Diet Huber auteur en illustrator troch Jant van der Weg en Barteld de Vries.\nDiet Huber komt ek foar yn de útstalling omtrint it gastekleed fan Wil en Fedde Schurer-de Vries op it plein fan de stúdzjeseal yn Tresoar.\nIt is fan 't jier 70 jier lyn dat Nederlân, nei 5 drege oarlochsjierren, befrijd waard.\nDêrom wurdt yn Deinum, op It Holt, in iepenloftspul opfierd nei It Achterhûs fan Anne Frank (koartlyn opnij útjûn by de Afûk, Ljouwert).\nAdres: It Holt 6\n9033 WH yn Deinum\nDer is foldwaande parkeargelegenheid\nDit bysûndere lokaasjeteater nimt it publyk tsjin in unyk dekôr mei nei it libben yn it Achterhûs. It ferhaal wurdt ferteld sa as it wie yn ‘e tiid dêr’t it yn spile. Jo sjogge alle ûnderdûkers yn it deistich libben yn it Achterhûs en fiele harren emoasjes en tinzen. Fan Anne fernimme jo ek har puberale wrakselingen fan it momint ôf dat sy twongen wurdt ûnder te dûken.\nLees meer: Iepenloftspul It Deiboek fan Anne Frank\nOp advys yan de wurkgroep It Fryske Berneboek wurdt\n‘In nije heit’\nfan Thys Wadman, mei yllustraasjes fan Gerrit de Jong en útjûn troch Afûk, foardroegen foar de\nIBBY Honour List 2016 (yn de kategory Frysktalige auteurs).\nWat dogge je as je heit in hiel oare belangstelling hat en him ek net ynteressearret foar dyn hobby’s? Gerke lost it op troch foar syn jierdei in nije heit te freegjen. Mar as dy winsk útkomt, docht bliken dat dy dochs minder goed útpakt as er tocht hie. Oan ’e ein stiet er dan ek mei lege hannen: de ferfangende heit is fuort en ek syn eigen heit is ek ferdwûn.\nIn yntrigearjend boek.\nLees meer: 'In nije heit' op IBBY Honourlist 2016\nHoi Tomke, is it boekje dêr't yn de Fryske Foarlêswike yn ferskate pjutteklassen en plakken foar berne-opfang út foarlêzen wurdt. Yn de hiele provinsje binne frijwilligers tusken 1 en 5 juny yn't spier om pjutten oer de nijste aventoeren fan Tomke te fertellen.\nAlle jierren is dat wer in feest! En de bern krije it boekje ek noch fergees mei nei hûs ta. Sa kinne âlders, pake's, beppes of oaren it ferhaal ek foarlêze, de ferskes mei de bern sjonge en de spultsjes mei harren dwaan. Mei help fan Tomke leare pjutten (nije) wurden en begripen oan en sa wreidzje se boartsjendewei de wurdskat út.\nLees meer: Fryske Foarlêswike 2015\nSympoasium Diet Huber\nDe literêre neilittenskip fan auteur en yllustratrise Berendina Huber, better bekend as Diet Huber, is no safier oardere en beskreaun dat dy yn in boek foarm krigen hat. Dat sil presintearre wurde op in sympoasium op tongersdei 30 april o.s. yn Tresoar te Ljouwert.\nDe tagong is fergees, wol graach tefoaren oanmelde by Tresoar. Sjoch foar mear ynformaasje en oanmelden op www.tresoar.nl.\nLees meer: Sympoasium Diet Huber\nMuzykteaterstik foar basisskoallen: De Wûndertoeter\nTeatergroep Knûkel hat yn maart en april 10x de muzykteaterfoarstelling De Wûndertoeter spile. It hilaryske mar sa no en dan ek gefoelige ferhaal oer Hindrik Bûter. It stik is basearre op it boek De Wûndertoeter fan Hindrik Bûter fan skriuwer Paul van Dijk. De foarstelling is ornearre foar de groepen 5 en 6 fan de trijetalige skoallen. De skoallen koene harren yn de Fryske Berneboeketiid opjaan foar de foarstelling. En se ha genoaten.\nMiskien binne der noch mear bern dy't de aventoeren fan Hindrik Bûter sjen wolle? Mear ynformaasje is te finen op knukel.blogspot.nl en in fraachpetear mei de skriuwer op www.skanomodu.nl. Klik op dizze link foar de lesbrief by it boek.\nFoto: Tresoar, Ljouwert/Haye Bijlstra\nHindrik Bûter is in hiel gewoan mantsje út in hiel gewoane húshâlding. De simmerfakânsjes duorje him faak fiersten te lang. It leafst wol er wat aventoer. Dy komt as er op in dei in toeter kriget fan syn freondintsje Femke. Hy komt der al gau achter dat it in toeter is dy't toverje kin. Dat komt net raar út. Hindrik hat it mier oan twa jonges út syn klasse dy't him faak pleagje. Mei dizze toeter kin er harren te fiter nimme. Mei ien ding hat er lykwols gjin rekken hâlden. As er de twa jonges in pots bakt, kriget er syn freondintsje tsjin him. Hoe rint dat ôf?\nLees meer: De Wûndertoeter\nElektroanysk boek foar de jeugd\nDe AFUK hat op tiisdeitemiddei 14 desimber 2014 har âlderearste elektroanyske boek presintearre. It giet om it jongereinboek Femke Faalt fan skriuwer Ate Grypstra. It boek is yn de websjop fan de AFUK te keap. Femke Faalt giet oer freonskip, leafde en flink wêze as it libben wat tsjinsit.\nLees meer: Elektroanysk boek foar de jeugd\nJunior Rely 2015\nSkriuwster Auck Peanstra lêst foar út Frysk Printeboek fan it Jier 2015


Skoalle Frjentsjer yn finale | Omrop Fryslân (advertinsje)\nSkoalle Frjentsjer yn finale 27 okt 2008 - 15:02\nDe Anna Maria van Schurman-skoalle yn Frjentsjer stiet yn de finale fan de technyk- en keunstwedstryd 'Imagine your future in Arcadia'. Learlingen fan klasse 2 fan de havo of it vwo hawwe foar dy wedstryd plannen betocht om problemen op it mêd fan ferkear, wetter en miljeu op te lossen. Ien fan de plannen dy't de learlingen fan de skoalle betocht hawwe, is in kas yn de foarm fan in reuzerêd, om romte te besparjen. Der dogge noch alve oare skoallen mei.\nKorreksje meldeLês foarTrefwurden: argyfView the discussion thread.Diel dit berjocht op: 27-10Kursus sulverpoetsen yn museum 27-10Soad omset VIHO fytslampkes Besjoch ek...


Hjir Is in 3d beweecht wallpapers HD samling For buroblêden, Laptops, en Tablets. hjir at Wallpaper21.com, binne der mear as Ten Lakhs fan Wallpapers binne beskikber te laden. Dy HD bylden wurde Uploaded By brûkers. en sammele Ut Iepen boarne fan Web. Sa bist frij te brûken dizze Wallpapers.\nKlik op elk ôfbylding te besjen yn gruttere ljocht box Finster, dan rjochts klik op ôfbylding en selektearje "opslaan ôfbylding as" te laden ôfbylding foar jo buroblêd, laptop. As jo browsing webside troch mobyl apparaat, Tap en Hâld op ôfbylding foar in skoft (3 sekonden) en dan selektearje "Ofbylding bewarje as ..." te laden ôfbylding nei jo mobyl apparaat.\nAs jo Like Dizze 3d moving wallpapers HD Collection Jou ús in Like En Share On Facebook.\n← Foarige Story bêste 3d wallpapers HD\nNext Story → 3d wallpaper free HD\nlego wallpapers HD\nJohn Deere wallpaper grins\nlokkige mothers day wallpaper\necht moaie wallpapers


Himp op souder yn Frjentsjer | Omrop Fryslân (advertinsje)\nHimp op souder yn Frjentsjer 29 okt 2010 - 21:37\n0 reaksjes Foto: Anton Kappers, Nieuwsuitfriesland.nl)\nDe plysje hat freed in 31-jierrige man oanhâlden foar it kweken fan himp yn syn wente oan De Klipper yn Frjentsjer. De plysje wie de man troch anonime tips op it spoar kommen. Op 'e souder fan de wente hie de man twa tinten stean dêr't er de himp makke. Yn de tinten fûn de plysje resten fan 'e planten. De plysje fûn ek in kilo himptoppen. De plysje hat de man meinommen nei it plysjeburo. De himp en de apparatuer waard yn beslach naam, de auto en in laptop ek.\nKorreksje meldeTrefwurden: argyfLês foarView the discussion thread.Diel dit berjocht op: 29-10Gouden Lepelaar foar Ferwerda 29-10Oranjewoud nimt Strukton oer Besjoch ek...